Bueltan dira Arabako ‘Bete-betean’ eskola-programak - Gazteberri.eus\nBueltan dira Arabako ‘Bete-betean’ eskola-programak\nGazteriaren Foru Erakundeak aterpetxe ezberdinetan izango diren ‘Arabaz Blai’, ‘Eco School’, ‘Ikasgelak’ eta ‘This is not an English class’ programak aurkeztu ditu.\nArabako Gazteriaren Foru Erakundeak 2022-23 aldirako antolatuko dituen ‘Bete-betean’ eskola-programen berri eman du. Guztira lau izango dira garatuko diren programak: ‘Arabaz Blai’, ‘Eco School’, ‘Ikasgelak’ eta ‘This is not an English class’. Programa horiek Aldundiak berak kudeatzen dituen aterpetxe ezberdinetan garatuko dira eta guztira 4.600 plaza eskainiko dira. Programa horietan izena emateko epea maiatzaren 31ra arte izango da zabalik. Izen-emateak ikastetxeen bidez egin behar dira.\nArabaz Blai: Lehen Hezkuntzako eta DBHko ikasleei zuzendutako programa hau urria eta apirila bitartean gauzatuko da Barrian. Programaren xedea da talde barruko harremanak sendotzea eta parte-hartzea eta errespetua sustatzea. Horretarako, aisialdiko hainbat jarduera antolatuko dira, hala nola, jolasak, orientazioa, tailerrak… Aldi berean Araba ezagutzeko hainbat txango egingo dira.\nEco School: DBHko lehen zikloko ikasleei zuzendutako programa hau urria eta maiatza bitartean egingo da, kasu honetan ere, Barrian. Programa hau ingelesez izango da eta bertan, tailer praktikoak, jolasak eta gau-jaiak izango dira. Programaren ardatza ekologia da eta beste hainbat gaien artean, baratzezaintza, biodibertsitatea, ekosistema, konpostatzea eta birziklapena landuko dira. Programa honen xedea da ingelesa modu ludiko eta trinkoan.\nIkasgelak: Lehen Hezkuntzako eta DBHko ikasleei zuzendutako programa hau irailan eta urrian gauzatuko da Barrian, Espejon eta Zuhatzan. Programa honetan ikasleek aisialdi- eta kirol-jarduerak egingo dituzte. Programa honen xedea da, uda ostean, ikasgelaratzea erraztea. Jarduera horiekin ikasleen eta irakasleen arteko ezagutza sustatzen da eta, aldi berean, elebitasun ohiturak berreskuratzen laguntzen du.\nThis is not an English class: Lehen Hezkuntzako hirugarren zikloko ikasleei zuzendutako programa hau urritik maiatzera bitartean egingo da Espejon. Tailer praktikoen, jolasen, gau-jaien eta ingelesezko dinamiken bidez ingelesezko mintzamena lantzea da programa horren xedea.\nPrevious Jaietan alkoholaren gehiegizko kontsumoaren aurkako pegatina diseinatzeko lehiaketa\nNext Margolari gazteak… eta ez hain gazteak


Bideojokoakjokatuz's Blog | Just another WordPress.com weblog\n•martxoa 20, 2010 • Utzi erantzun bat\nOnuragarriak edo Kaltegarriak?\nOrain bideojokuei buruzko ikesta bat bete behar duzue, zuen erantzunekin ikerketa lan bat prestatu ahal izateko. Marka ezazu (X) batekin zuen erantzuna.\nLH 3.maila LH 5.maila DBH 1.maila DBH 3.maila\nLH 4.maila LH 6.maila DBH 2.maila DBH 4.maila\nZe adinarekin hasi zinen bideojokoetara jolasten?\nBideojoko bat erostean adin tartea begiratzen al duzu?\nNoizbait zure gurasoek zure adin tartearen kanpotik dagoen bideojokorik erosi al dizkizu?\nZer motatako bideojokoak gustatzen zaizkizu? (PUNTUATU 1-6: 6 puntu gehien gustatzen zaizuna eta gutxien puntu 1)\nZenbat denbora ematen duzu bideojokoetara jolasten eguneko?\n3 ordu baino gehiago\nEta asteburuetan edo oporraldietan?\nZure ustez ondo planteatuta daude adin taldeak?\nZure ustez bideojokoek eragin zuzena daukate jendearen izaeran?\nBideojokoetan ikusten duzuna errealitatean frogatzen al duzu?\nEz (aisialdirako soilik balio dute)\n9. Eranskinak-n argitaratua\n1. Portada (1)\n2. Sarrera (1)\n3. Bideojokoak (1)\n4. Inkestaren deskribapena (1)\n5. Datuen deskribapena (Taulak) (2)\n6. Gehigarriak (2)\n7. Konklusioak (1)\n8. Bibliografia (1)\n9. Eranskinak (1)


Talde erakusketa: Matriz Seca | BilbaoArte\nTalde erakusketa: Matriz Seca\n2020ko irailaren 4tik 18ra bitartean, BilbaoArteko Kristalezko Patioan Matriz Secako erakusketa kolektiboa egongo da ikusgai. Erakusketa hori Matriz Seca-ko Lehenengo Jardunaldien testuinguruan egongo da, eta datorren irailaren 18ra arte bisitatu ahal izango da, goizez eta arratsaldez.\nMatriz Seca ikerketa artistikoko sare bat da, Jose Iglesias Gª-Arenalek, Saray Pérez Castillak eta Miriam Rodríguez Moránek osatua, prozesu kolektiboak egiteko transfeminismotik, azpiegitura kolonialen azterketatik eta “natura” gisa eraikitakoaren pertzepziotik abiatuta.\nErakusketak Matriz Seca-ren inguruko materialak aurkezten ditu. Prozesuen dokumentazioa, antzeko artisten lana – Colectivo Viento Negro (Ana Copto, Fernanda Bonil eta Yesica Gallegos), Rakel Gómez Vázquez, Solange Jacobs, Duen Sacchi eta Silvana Torres – eta “Des-desertifikatu/Des-monumentalizatu” laborategi irekiaren zenbait aztarna, BilbaoArten irailaren 2an eta 3an izan zena eta Ignacio Barrios, Lola Duchamp eta Martí Madaulaek parte hartu zutena.\nSarrera librea edukiera mugatupean. Nahitaezko maskara erabiltzea.


Udal Gobernuak Udalen Finantzaketarako Foru Funtsa murriztearen erabakia salatu du — Zumaiako Udala\nUdal Gobernuak Udalen Finantzaketarako Foru Funtsa murriztearen erabakia salatu du\nUdalen Finantzaketarako Foru Funtsa %20 murriztea erabaki du Gipuzkoako Foru Aldundiak. Erabaki horrek Zumaiako Udalaren jardunean eragin nabarmena izango du, izan ere, 1.450.972,80€ gutxiago izango ditu bere jarduna garatzeko, aurrekontu osoaren %9,44 gutxiago.\nDuela hilabete Markel Olano Gipuzkoako Ahaldun Nagusiak Udal Foru Fondoa (UFF) %20-25 inguru jaitsiko zuela aurreratu zuen. Zumaiako Udal Gobernuak Gipuzkoako Ogasunetik inolako azalpenik jaso ez izana eta Udalen finantziazioan eragin izugarria izango duen erabakia aldebakartasunez hartu izana salatu ditu.\nZumaiako alkatetzak azaldu duenez, erabaki horren ondorioz, Zumaiako Udalak 1.450.972,80€ gutxiago izango ditu bere jarduna garatzeko. Kopuru horrek urteko aurrekontu osoaren %9,44ko murrizketa suposatzen du.\nUdal Gobernuaren arabera, Udalek frogatu dute herritarrengandik gertuen dauden erakundeak direla eta “Covid-19aren krisi garai gogor honetan zailtasun guztien gainetik lehen lerroan herritarren beharrei erantzunak ematen” aritu direla. Aldundiak Udalak “zigortu” egin nahi izan dituela ere gaineratu dute.\nHau guztiagatik, Iñaki Ostolaza alkateak Gipuzkoako Foru Aldundira gutuna igorri du, beste hainbat alkaterekin batera.\nHonakoak dira Ostolazak Foru Aldundiari bideratu dizkion eskaera edo proposamenak:\nGipuzkoako Foru Aldundiak 20 milioiko diru laguntza bat bidera dezala udaletara Covid-19aren krisiak sorturiko gain-kostuak arintzeko.


Mekatronika industriala ikasteko aukera izango da Izarraitz Lanbide Eskolan\nDatorren ikasturtetik aurrera, Mekatronika Industriala goi mailako zikloa ikasteko aukera izango da Azkoitiko Izarraitz Lanbide Eskolan. Eskualdeko enpresek eskatuta jarri dute ziklo berria, muntatze eta mantentze mekanikoko lanetarako jendea behar dutelako. Horrenbestez, arduradunek ziurtatu dute, ziklo berria bukatzen dutenek lana izango dutela.\nIzarraitz Lanbide Eskolan bertan aurkeztu dute goi mailako ziklo berria, gaur eguerdian egindako agerraldian. Han izan dira Eduardo Sudupe zentroko zuzendaria, Urola Erdiko sei udalerritako alkateak, Glual eta Juaristi enpresetako ordezkariak, Hezkuntza saileko ordezkariak eta Iraurgi Berritzeneko arduradunak.\nIzarraitz Lanbide Heziketako lan talde guztiari eskerrak emanez hartu du hitza Azpeitiko alkate Eneko Etxeberriak. Haren esanetan, "azken urteetan, aldaketa sakonak jasaten eta apustu gogorrak egiten ari den zentro hau". Txalotu egin du mekanikaren arloan inbertsioak egitea eta bailarako gazteei ziklo bat gehiago aukeran jartzea, "mekatronikako zikloa ez baita beste ziklo baten ordez jarriko; lehendik zegoen eskaintza osatzera dator". Denboran atzera egin, eta gogora ekarri du, 2012an, "krisi garai latzean", eskualdeko hainbat eragilek hasi zuten elkarlana, gaur emaitzak ematen ari den plan estrategikoa garatzeko. Zentzu horretan, "eskualdearen etorkizuna bermatzeko", ezinbestekotzat jo du hezkuntza eta formakuntza arloak sustatzen jarraitzea.\nAurre-matrikula egiteko aukera, ekainean\nDatorren asteazkenean, 09:00etatik 20:00etara, Izarraitz ikasketa zentroko ateak zabalik izango dituzte nolako azpiegiturak dituzten eta nola lan egiten duten ikustera joan nahi duten guztientzat. Datorren ikasturtean han zikloren bat ikasten hasi nahi dutenek, berriz, ekainaren 4tik 15era (biak barne) izango dute aukera aurre-matrikula egiteko.


Jorge Doradok jasoko dau Fantrobia Saria Bilboko Zinema Fantastikoko Jaialdian - bizkaie.biz\nJorge Doradok jasoko dau Fantrobia Saria Bilboko Zinema Fantastikoko Jaialdian\nBizkaie! 2014-04-02 18:43 Barriak\nFANT Jaialdiaren antolatzaileek, urtez urte genero fantastikoan nabarmentzen dan zinemagile bati zuzendutako Fantrobia Sariaren aurtengo irabazlearen izena jakinarazo dabe; aurten, Jorge Dorado madrildarrak jasoko dau. Film laburretan egindako karrera arrakastatsuaren ondoren, Doradok lehen film luzea estreinau barri dau, Mindscape izenburukoa.\nFANT, Bilboko Zinema Fantastikoko Jaialdiaren antolatzaileek, urtez urte genero fantastikoan nabarmentzen dan zinemagile bati zuzendutako Fantrobia Sariaren aurtengo irabazlearen izena jakinarazo dabe; aurten, Jorge Dorado madrildarrak bereganatuko dau. Film laburretan egindako karrera arrakastatsuaren ondoren, Doradok lehen film luzea estreinau barri dau, Mindscape izenburukoa.\nJorge Dorado (Madril, 1976) Ikusentzunezko Komunikazinoan lizentziatu zan Madrilgo Unibersidade Konplutensean. Zenbait konpainia handiren publizidade-kanpainetan lan egin dau, eta zuzendaritzako laguntzailea izan da ondoko filmeetan: Moulin Rouge (2001), Baz Luhrmann-ena; Pedro Almodóvaren La mala educación (2004) eta Hable con ella (2002), eta Guillermo del Tororen El espinazo del diablo (2001), Juan Carlos Fresnadillo eta Manuel Gómez Pereira lako zuzendariek zuzendutako beste lan batzuez gan.\nBeste alde batetik, Nuevos tiempos (2010) dokumentala zuzendu dau, bai eta Medina del Campoko 2011ko Zinema Jaialdian saritutako El otro film laburra be. Film labur ugari zuzendu ditu, eta La guerra (2005) izenburukoagaz, Goya Sarietarako izendapen bat lortu, 40 sari baino gehiago irabazi eta mundu osoko ehun zinemaldi baino gehiagotan pantailaratzea lortu eban.\nMindscape (2013) izenburua daroan lehenengo film luzeari esker, zuzendari barriarentzako Goya Sarirako izendapena lortu dau dagoeneko. Istorioak besteen gomutatan sartzeko gaitasuna dauen gizon bat dau ardatz. Neska gazte distiratsu baina gatazkatsu baten kasua ikertzeko enkargua egin deutsie, soziopata hutsa ala trauma baten biktima dan zehazteko asmoz. Jorge Doradoren estreinako lan hau, Ombra Filmsek gauzatutako produkzino apain-apaina da, nazinoarteko aktore-multzo bikaina dauena. Ombra Films produkzino etxea Espainiako zinemagile gazteei AEBetan babesa eskaintzeko asmoz sortu zan.\nCanal Plus Trailer Faltsuen Lehiaketea\nFANTen antolatzaileek jakinarazo dabenez, Trailer Faltsuen Lehiaketea, hemendik aurrera, Canal+ Trailer Faltsuen Lehiaketea deituko da, telebista-kate horrek lehiaketea babestea erabagi dauelako. Zinemaldiaren XX. urteurrena ospatzeko abiarazo dan ekimen honen bitartez, publikoak hiru sari banatuko ditu existiduten ez diran bildurrezko filmeen guzurrezko aurrerapenen proposamenik onenen artean. Babesle barria ezagutazoteaz gan, antolatzaileek jakinarazo dabe, lehiaketarako lanak aurkezteko epea apirilaren 30a arte luzatuko dala. FANTen pantailaratzeaz gan, aukeratutako trailerrak Canal + Xtran emitiduko dira Zinemaldiak dirauen bitartean, lan horreei guztiei zabalkunde zabalagoa emonez.


Naroa Agirre - Abraham Olano - Gehiago balio du urrutitik begiratzean - Ahomentan - Berria.eus\nHemeretzi urte dira Abraham Olanok txirrindularitza utzi zuela, eta hiru urte Naroa Agirrek pertikak gorde zituela. Baina erreportajerako argazkiak egiteko Donostian elkartu, eta begiak piztu zaizkie Anoetako belodromoan eta miniestadioan sartu orduko. Donostiako Amara auzoko kirolgune horiek leku esanguratsuak dira haientzat, eta iraganeko garaipen, izerdi eta nekeen oroitzapenak ez dauzkate ahaztuta.\nAnoetak eta begietako distira horrek ez ezik, beste zerbaitek ere elkartzen ditu kirolari profesional erretiratu biak. Olinpiar Jokoetan lehiatu ziren biak, eta emaitza onak lortu zituzten. 1996an Atlantan (AEB) eta 2000n Sydneyn (Australia) egon zen Olano; zilarrezko domina bat ere irabazi zuen Atlantan. Ez zuten kointziditu; Agirre Atenasen (Grezia) lehiatu zen, 2004an, eta Pekinen (Txina), 2008an. Seigarren postuan gelditu zen Atenasen, pertika jauzian. Elkarren artean, Olinpiar Jokoen euskal historiaren hamabi urte eta lau ekitaldi laburbiltzen dituzte.\nNola gogoratzen dituzue norberaren lehen Olinpiar Jokoetara joan aurreko egunak?\nABRAHAM OLANO: 1996ko Tourra amaitu eta egun gutxira abiatu ginen Atlantara. Espainiako hautatzaileek Tourrera joan baino lehenago egin zuten lehen deialdian, erlojuaren aurkako probarako eta errepideko probarako hautatu ninduten hasieran. Zalantza bakarra zera zuten: erlojuaren aurka nortzuk arituko ziren. Esan dezaket nahiko argi zutela Miguel Indurain eta ni izango ginela. Azkenean hala izan zen, eta ordezko moduan Melchor Mauri eraman zuten. Pena handiena zera izan zen, txirrindulariak herri olinpikotik kanpo geundela Atlantan.\nNAROA AGIRRE: Gertutasunagatik, uste dut Atenasera hiru egun lehenago joan ginela. Dena oso azkarra izan zen. Hara joan aurreko egunetan ia entrenatu gabe egon nintzen, atseden hartzea garrantzitsua zelako. Hara iritsi, lehiatu, eta konturatzerako berriro ere etxean nintzen. Pekingoa, aldiz, ezberdina izan zen. Ordu aldaketa geneukan tarteko, eta diziplina ezberdinetako kirolariak joan ginen batera. Atenasera, berriz, talde txiki askotan joan ginen.\nEta nola bizi izan zenituzten lehen Olinpiar Joko haiek? Ezberdinak izan ziren?\nAGIRRE: Beste txapelketa batzuen modura bizi izan nituen. Txapelketa ezberdinak dira, baina azken finean lehiaketa berbera da. Urduritasun antzekoarekin bizitzen nituen txapelketak, bai mundialak, bai Europako txapelketak, bai Olinpiar Jokoak. Banekien jokatzen ari nintzenaren saria handiagoa zela, baina, esaterako, Gipuzkoako txapelketa batean ere oso urduri jartzen nintzen. Baina hori seinale ona zen, sasoiko nengoen seinale zen.\nOLANO: Guretzat gauza berri bat izan zen. Ez zen urte hasieran jartzen genituen helburu haietako bat. Tourra jokatzetik gentozen, eta haren jarraipen bat izan zela esango nuke. Gaur egun, badira txirrindulari batzuk bereziki Olinpiar Jokoak prestatzen dituztenak. Baina Atlantakoak lehenak izan ziren txirrindulari profesionalentzat, eta bertan egoteko aukera izan genuen. Halere, hiru asteko probak jokatzen ohituta dauden txirrindularientzat ez dira probarik egokienak; gehiago dira klasikoetara ohituta daudenentzako modukoak.\nTxirrindularientzat agian ez, baina atletentzat helburu nagusia izaten dira Olinpiar Jokoak.\nAGIRRE: Hori pentsatzen ari nintzen! Abrahamen kasuan, Tourra, Giroa edo Espainiako Vuelta jokatzen dituzte urtero, edo tenislari baten kasuan Roland Garros, Wimbledon edo Australiako Opena. Beste kirol askotan, berriz, helburu nagusia Olinpiar Jokoak dira. Une hartan bertan, nik oso modu naturalean jokatu nituen. Ordura arte lortu nituen beste gauza askoren antzera, koska bat gainditzea izan zen. Lehenik Euskadiko Txapelketa lortu nuen, ondoren Espainiakoa, gero gutxiengo altuera lortu nuen… Ez zen egun batetik bestera lortutako zerbait izan han egotea. Zentimetroak igoz nindoan heinean, neure buruari pisua kenduz joaten nintzen. Progresio luze bat izan zen Olinpiar Jokoetara iristea.\n"Askotan pentsatu izan dut gauzak beste era batera egin izan banitu errendimendu handiagoa aterako niola nire ibilbideari. Une oro ahal dudan guztia\neman dut, baina agian ez nuen atera neukan guztia"\nAipatu duzu, Olano, Olinpiar Jokoak ez zirela helburua izan zuretzat, baina ilusio berezirik egin zizun han egoteak?\nOLANO: Bai, bai, baina nire ilusio handiena herri olinpikoan egotea zen! Baina federazioak erabaki zuen entrenatzeko ez zela egokiena han egotea. Orduan zapuztu ziren nire ilusioak. Hiriaren erdian zegoen herri olinpikoa, eta egia zen: entrenatzeko ez zen lekurik egokiena. Ez nuen aukerarik izan Olinpiar Jokoak barrutik bizitzeko, azken egunak arte. Azken egunean, herri olinpikora joan ginen bazkaltzera, eta, ondoren, atletismoko 4x400 metrokoen finalak ikustera joan ginen, bai gizonezkoenak eta baita emakumezkoenak ere. Izugarri gozatu nuen!\nHerri olinpikoa aipatuta, zerk harritu zintuzten gehien?\nOLANO: Niri, bertan ikusten nituen kontrasteek! Denetik ikusten zen han! Oso kirolari garaiak, oso txikiak, gihartsuak, meheak... Baina denak ziren munduko onenak bere kirolean. Hor ikusten da kirolak zenbaterainoko marjinak dituen. Alde ederra zegoen saskibaloiko jokalari bat ikusi edo gimnasta bat ikusi!\nAGIRRE: Ni ere horrek harritu ninduen gehien. Gure kasuan, etxebizitzak ziren Atenasen. Denek zioten ez ziela denborarik emango herri olinpikoa amaitzeko, baina azkenean dena amaitu zuten. Herri olinpikoa izugarria zen! Jatetxe erraldoi bat zuen, eta, behin bertan eserita, edonoren ondoan egon zintezkeen. Han denak berdinak ginen!\nAukera izan zenuten gustuko beste kirolariren bat ezagutzeko?\nAGIRRE: Atenasen ez dut ondo oroitzen, baina Pekinen Rafael Nadal tenislaria ezagutzeko aukera izan nuen. Ilusio berezia egin zidan. Ni ez naiz oso argazkizalea, baina orduan harekin argazki bat ateratzeko aukera izan nuen. Estimu handia diot Nadali.\nOLANO: Nik baten bat ezagutzeko ilusioa banuen, baina zoritxarrez ez nuen herri olinpikoan egoteko aukerarik izan.\nBehin Olinpiar Jokoetan egonik, beste kirolik ikusteko aukera izaten zenuten?\nOLANO: Ez da denbora askorik izaten, egia esan! Nik, gainera, erlojuaren aurka jokatutako probaz gain, errepidekoa ere jokatu behar nuen. Egun batean bakarrik izan nuen aukera estadio olinpikora joateko.\nAGIRRE: Atenaskoan ez, baina Pekinen, igeriketako proba batzuk ikustera joan nintzen. Oso igerileku ederrak eta ikusgarriak zituzten! Baina ez pentsa edozein gauza ikustea erreza zenik. Diziplina batzuk ikusteko lekuak mugatuak ziren, eta eskaerak egin behar izaten ziren aurretik. Nik zortea izan nuen: atletismoko pistan bertan, proba asko bertatik bertara ikusteko aukera izan nuen.\nNolakoa izaten da egun arrunt bat Olinpiar Jokoetan?\nOLANO: Etxean egoten ginen egunen antzekoa! Goizean jaiki, eta, gosaldu ondoren, entrenatzera irteten ginen. Ni erlojuaren aurka ibiliko nuen bizikleta prestatzen aritu nintzen gehienbat. Eguerdia bizikletaren gainean pasatzen genuen, ez bazkaltzeko. Normalean, txirrindulari profesional gehienek ez dute bazkaltzen; errepidean doazenean jaten dute zerbait. Etxeratzean hidratoak jaten genituen. Ondoren, atseden hartu, afaldu, eta ohera. Hura izaten zen egunerokoa.\nAGIRRE: Gurea ere antzekoa izaten zen.\nAtletentzat, Olinpiar Jokoak izaten dira ardatz nagusia lau urtez. Pisu handia kentzen al da harako sailkatzea lortzen denean?\nAGIRRE: Lasaitasuna ekartzen du. Presio gutxiagorekin entrenatzeko aukera ematen du. Jada ez duzu beste zenbait lehiaketatan saiatzeko beharrik, eta hori ere oso garrantzitsua da. Behin sailkapena eskuan izanda, nik aukeratzen nuen zer lehiaketa jokatu.\nAtenasen eta Pekinen egoteko aukera izan nuen, baina Londreserako ez nuen sailkatzea lortu. Hura bai izan zela nahi eta ezin! Buru-belarri saiatu nintzen sailkapenaren bila, eta azkenean ez zen posible izan.\nHortaz, presioa sortzen dute Jokoek...\nAGIRRE: Baietz esango nuke! Bertan lortutako emaitzek askoz ere oihartzun handiagoa izaten zuten, baina, behin lehian sartuta, hori dena albo batean uzten saiatzen nintzen. Askotan ez zara jabetzen non zauden ere. Zorionez, txapelketa handietan maila eman izan dut, baina egun okerrak ere izan ditut. Horietatik ere ikasi egin behar da. Dena egun batean jokatzea gauza polita da; hor erakutsi behar baita bakoitzaren balioa. Halere, eskerrak Olinpiar Jokoen artean ere beste lehiaketa batzuk jokatzen genituen!\nNire entrenatzailea nire bikotekidea zen arren, etxekoengandik ez nuen inoiz presio berezirik izaten; alderantziz: beti edozertan laguntzeko prest izaten ziren.\nOLANO: Gauzak ondo egitearen presioa izaten zen gehienbat. Gauza guztiek dute bere garrantzia, baina gauza askori garrantzia kentzen ere jakin behar dela iruditzen zait.\nEtxekoek asko sufritzen al zuten?\nAGIRRE: Agian, nire bikotekideak sufrituko zuen gehien. Egun guztia batera egoten ginen, bera izan zen nire entrenatzailea... Agian ez naiz oso kontziente izan horretaz, ez daukat sentsazio hori, baina ez dut uste lan ikaragarriak emandakoa izan naizenik. Amona bai, hura oso urduri jartzen zen! Ez zituen txapelketak ikusten. Gurasoak, aldiz, askotan joaten ziren txapelketetara.\nOLANO: Nik anaia zaharrenarekin izaten nuen lan gehien! Nire lehiaketetan, nik baino dezente gehiago sufritzen zuen. Oso urduri jartzen zen aldiro. Ez zen batere plazagizona. Nire lasaitasunak harritzen zuen! Nik beti esaten nion ea zergatik egon behar nuen urduri, ordura arteko lan guztiak ondo egin banituen.\nOlinpiar Jokoetan askotan hitz egiten al zenuten etxekoekin?\nAGIRRE: 2004an, Atenasen, oso zaila zen etxekoekin hitz egitea. Garai haietan, oraindik ere, telefonoek txanponekin funtzionatzen zuten. Dirutza joaten zen deietan! Gaur egungo gazteek ez dute ulertzen [barrezka]. Pekinen, aldiz, Internet bazegoen, 2008an. Niri gustatzen zitzaidan etxekoen gertutasun hori sentitzea. Niretzat garrantzitsua zen nire zalantzak eta egoera deskribatzea; horrek lasaitasuna ematen zidan. Gainean eramaten nuen motxila arintzeko balio izaten zidan.\nOLANO: Ni ere antzekoa izan naiz horretan. Beti izaten nuen ohitura edozein lasterketaren ondoren etxekoekin hitz egitekoa. Ez zen denbora asko izaten agian, baina denbora hura nahikoa izaten zen niretzat. Emaztearekin izaten zen gehienetan, baina aitarekin eta amarekin ere askotan hitz egiten nuen.\n"Ez naiz gauzei buelta asko ematekoa. Nire korritzeko modua beti berbera izan da, eta zilarra lortu nuenean ere hustuta iritsi nintzen. Baina betiko gelditu zait galdera: eta indartsuago atera izan banintz?"\nPresioa aipatuta, gaur egun oso ohikoa da talde bakoitzak psikologoa izatea. Zuen garaietan ere izaten al zenuten kanpoko laguntza hori?\nOLANO: Bai, bai, lehen ere izaten genuen laguntza hori. Horrek ez du esan nahi denek behar dutenik. Batzuek berezkoa dute lasaitasuna edo egoten jakite hori. Askotan, badirudi baten bat urduri ez badago ez zaiola ezer axola, eta hori ez da horrela. Presioa eramaten jakitea oso garrantzitsua da, eta denok ez dugu berdin eramaten. Horretan bereizten dira goi-mailako kirolariak. Eta, bestalde, oso garrantzitsua da Olinpiar Joko batzuetara edo goi mailako lehiaketa batera burua garbi eramatea. Hori ezinbestekoa da, errendimendua nahi baduzu behintzat.\nAGIRRE: Nik bi hitz aipatuko nituzke: urduritasuna eta kudeaketa. Urduritasuna oso beharrezkoa da ondo lehiatzeko, baina pasatu gabe. Hori kudeatzen ez duenak laguntza behar du. Bai taldekako lanean, baita bakarkakoan ere. Taldekakoan, badirudi gutxiago izan behar duela, baina nire lanak besteengan eragina badu, lanketa bat eskatzen du. Nik lan egin nuen psikologo batekin, eta izugarri ikasi nuen.\nZer helbururekin joan zineten Olinpiar Jokoetara?\nAGIRRE: 2004ko Atenasko Olinpiar Jokoetan ez neraman helburu garbirik. Nire ilusio bakarra, beti bezala, finalera sartzea zen. Txapelketa gehienetan, mugan ibiltzen nintzen, eta Atenasen sartzea lortu nuen. Jelena Isinbaieva errusiarrak irabazi zuen finala, eta munduko errekor berria jarri zuen: 4 metro eta 91 zentimetroko jauzia. Ni seigarren sailkatu nintzen [4,40]. Ez nuen inondik inora ere espero! Ez nintzen jabetzen zer lortu nuen. Diploma olinpikoa lortu nuen! 2008an Pekinen, aldiz, ezin izan nintzen finalera sartu, eta hamahirugarren amaitu nuen. Postu bategatik finalera ez sartzeak amorrua eman zidan. Finalak xarma berezia dauka. Eskerrak, behintzat, hura ahazteko Pekinen beste astebete pasatzeko aukera izan nuen.\nOLANO: Domina lortzea zen helburu bakarra! Bagenekien gauzak normal joanda Indurainek zuela aukerarik handiena urrezko domina lortzeko. Podiuma osatzeko ahaleginean, Chris Boardman eta ni neu geunden. Oso txirrindulari indartsua zen, baina bagenekien agian ibilbidea luzeegia izan zitekeela harentzat. 20 edo 30 kilometroko distantzian hegan egiten zuen, baina erlojupekoak luzatzen ziren heinean, sufritzen hasten zen. Eta Atlantan ere hala izan zen. Oso azkar irten zen, baina bigarren itzulian indarrak amaitu zitzaizkion. Indurainek, aldiz, ez zuen huts egin.\nNola gogoratzen duzue Olinpiar Jokoetako zuen egun handia?\nOLANO: 45 kilometro inguru zituen ibilbideak, eta bi itzuli ziren. Lasterketa baino hiru ordu lehenago, pasta garbia jan nuen. Beroketa errepidean egin nuen, eta ez arrabolan. Ez zitzaidan gustatzen beroketa arrabolan egitea. Behin lehia hasita, lehen itzulian, Indurainek hamahiru segundoko tartea atera zidan, eta Boardmanek, berriz, zortzikoa. Bigarrenean, Indurainek ez zidan batere alderik atera, eta Boardmanek, berriz, hogeita zazpi segundo galdu zituen nire aldean. Zilarrezko domina eskuratu ahal izan nuen helmugan. Nire helburuak bete nituen, baina betiko gelditu zitzaidan galdera: eta indartsuago atera izan banintz? Halere, ez naiz inoiz izan gauzei buelta asko ematekoa. Nire korritzeko modua beti berbera izan da, eta orduan ere hustuta iritsi nintzen helmugara. Dena eman nuen.\nAGIRRE: Ez daukat oroitzapen argirik, egia esan. Ni nirea egitera atera nintzen. Gogoratzen dut garai haietan atleta dezente ibiltzen ginela 4 metro eta 40 zentimetroko altueran, eta nik altuera hori lehen saiakeran gainditu nuela. Ondoren, 4 metro eta 50 zentimetrora jarri zuten koska, eta hura ezin izan nuen gainditu. Isinbaiebak erakustaldia egin zuen beste behin. Ondoren, harekin entrenatzeko aukera izan nuen, eta asko ikasi nuen. Oso garai onak harrapatu nituen pertikan, besteak beste Stacy Dragilarekin eta Svetlana Feofanovarekin ere izan nintzelako txapelketa batzuetan. Gauzak asko aldatu dira pertikaren munduan.\nEgun hartako irudiak ikusi izan al dituzue gerora?\nOLANO: Espresuki inoiz ez. Telebistan bota izan dituzte sarritan irudi haiek, eta haietakoren batean ikusi izan ditut.\nAGIRRE: Nik ere ez, inoiz ez.\nGogoan al duzue nola ospatu zenuten?\nOLANO: Erlojuaren aurkako probaren egunean, oso gutxi ospatu genuen Indurainen eta nire domina. Handik egun gutxira, errepideko txapelketa jokatu behar genuen, eta harako ere aukerak genituen dominaren bat lortzeko. Gogoan daukat Melchor Maurik laugarren postua lortu zuela. Gau hartan ere ez genuen ezer berezirik egin. Xanpain pixka bat edan genuen, baina beste munduko ezer ez genuen egin.\nAGIRRE: Ospakizun berezirik ez nuen egin, baina edozer gauza jateko aprobetxatzen nuen horrelakoetan! Janariarekin beti zaintzen ibiltzen ginen, baina horrelako txapelketak amaitzen zirenean, askatasun pixka bat hartzen genuen. Ordura arteko lotura guztiak apurtzen nituen [barrezka]. Ez dakit Atenasen edo Pekinen izan zen, baina herri olinpikoaren barruan McDonalds bat ipini zuten, eta hura kristorena izan zen. Herri olinpikoaren barruan azkar ikusten zen lehiaketak nork zeuzkan amaituta eta nork ez!\nOLANO: Elikaduran gauzak asko aldatu dira azken urteetan. Gu ere asko zaintzen ginen, baina gure mahaian beti izaten zen botila bat ardo! Ez genuen ikaragarri edaten, baina beti edaten genuen zerbait. Gaur egun ezin da pentsatu ere egin!\nBiak ere bi aldiz parte hartuak zarete, eta asebeteta gelditu zineten Olinpiar Jokoekin?\nOLANO: 2000. urtean Sydneyn egon nintzen berriro ere, baina gauzak ez ziren atera nik nahi bezala. Orduan ere bi probak jokatu nituen. Erlojuaren aurkakoan, laugarren sailkatu nintzen; Viatxeslav Ekimov errusiarrak irabazi zuen proba.\nAGIRRE: Ni 2012ko Londresko Olinpiar Jokoetan egoten saiatu nintzen, hirugarren batean egoteko, baina, lesio bat zela medio, ez nuen hara joateko aukerarik izan. Orduan konturatu nintzen gauzak ez zirela hain errazak, eta balio handiagoa ematen hasi nintzen ordura arte lortutakoari. 2016ko Rio de Janeiroko Olinpiar Jokoetarako ere prestatu nintzen, baina han ere bidean gelditu nintzen. Sailkatzen zarenean, normaltzat hartzen duzu egoera, baina kanpoan geratzen zarenean konturatzen zara gauzak lortzea zenbat kostatzen den.\nArantzarik gelditu zaizue Jokoekin?\nAGIRRE: Arantza baino gehiago, askotan pentsatu dut gauzak beste modu batera egin izan banitu errendimendu handiagoa aterako niola nire ibilbideari. Une oro ahal dudan guztia eman dudan sentsazioa daukat, baina agian ez nuen atera neukan guztia. Ez nuen formularekin asmatu, ziurrenik. Orain, distantziatik, esan dezaket nire pertikako marka ez dela hain ona. Nahiz eta Espainiako errekorra izan, ezin dut beste askorekin alderatu. Erakutsi dudan gaitasuna baino handiagoa nuela iruditzen zait. Baina ez nuen atera, eta azkenean horrek balio du.\nOlinpiar Jokoek zer eman dizuete?\nOLANO: Oihartzuna, esango nuke. Geurean, lehiaketa gehienak urtero jokatzen dira, esaterako mundukoa, baina Olinpiar Jokoak lau urtetik behin izaten dira jokoan. Agian gure garaietan ez ziren hain garrantzitsuak, baina gaur egun balioa dute bertan lortutako dominek.\nAGIRRE: Niri asko eman didate! Gehienentzat, nor da Naroa Agirre? Bi Olinpiar Jokotan egon zen atleta. Hori argi daukat. Ez munduko txapelketak, ez Europako txapelketak: Olinpiar Jokoek ematen diote izena atleta bati. Gainera, lau urtetik behin jokatzen dira, eta horrek askoz ere pisu handiagoa ematen die. Askotan, lau urteko lana egun batean jokatzen da, eta horrek emozio puntu handi bat ematen dio.\nAurtengo Olinpiar Jokoak arraroagoak izango dira, baina ikusiko dituzue?\nOLANO: Beti gustatu izan zaizkit Olinpiar Jokoak, eta ahal dudan guztietan ikusten ditut. Atletismoa asko gustatzen zait. Etxean ere ikusten ditugu.\nAGIRRE: Olinpiar Jokoen lehen oroitzapena Bartzelonako Jokoetakoa daukat . Udako kanpaldian harrapatu ninduen, eta orduan denak hura ikustera joaten ginen. Azkenaldian, ordea, erabat kanpo nago mundu horretatik. Noizean behin jarraitzen ditut gertuko atleta ezagunak, baina beste mundu batean nago. Oraindik ere umea txiki xamarra daukat, eta gaur-gaurkoz beste lehentasun batzuk daude.\nGorenekoen artera iritsi zen Naroa Agirre; gorenekoen artera pertikarekin, eta Olinpiar Jokoetan eta munduko lehiaketetan. Bi alditan izan zen Olinpiar Jokoetan: 2004an, Atenasen —seigarren postua eta diploma olinpikoa lortu zituen—, eta 2008an, Pekinen —hamahirugarren egin zuen—. Espainiako pertika jauziko errekorra ere berak jarritakoa da: lau metro eta 56 zentimetro. 2007an jarri zuen marka, eta ez du beste inork iritsi oraingoz. Espainiako txapeldun izan zen hamahiru aldiz pista estalian, eta bederatzi aldiz aire zabalean. Eta munduko probetan ere arrastoa utzi zuen: 2005ean, bederatzigarren egin zuen Helsinkiko aire zabaleko munduko txapelketan; eta 2006an, seigarren sailkatu zen Moskuko pista estaliko munduko txapelketan. 2018an utzi zuen pertika jauzia, eta gaur egun irakaslea da.\n(Anoeta, Gipuzkoa, 1970)\nHogeita bost urte beteko dira aurten: 1996ko abuztuaren 3an zilarrezko medaila bat irabazi zuen Abraham Olanok, Olinpiar Jokoetako erlojupeko txirrindularitza proban. Atlantan irabazi zuen medaila hura, Miguel Indurainek urrezkoa eskuratu zuen proba berean. Hamabi segundo gehiago behar izan zituen Olanok. Sari arrasto luzea utzi zuen txirrindulari profesional gisa lehiatu zen hamarkadan: munduko txapeldun izan zen errepidean 1995ean, eta erlojuaren kontra ere munduko txapeldun bilakatu zen 1998an; txirrindulari gutxik esan dezakete bi titulu horiek irabazi ahal izan dituztela. Espainiako Vuelta bat ere irabazi zuen, 1998an, eta bi aldiz igo zen Giroko podiumera —1996an hirugarren izan zen, eta 2001ean, bigarren—. Espainiako errepideko txapelketa bat eta erlojupeko bi ere irabazi zituen, beste hainbat lorpenen artean. 2002an utzi zuen txirrindularitza.


• Gaptain enpresako familiarteko segurtasun digitalean aditu Juanfran Ruiz Rodriguezek eta Rosa Perezek Euskal Encounterren azaldu dituzte haurrek eta gaztetxoek Interneten bizi dituzten arriskuak\n• Gurasoek umeen online-jarduera kontrolatzea eta gainbegiratzea gomendatu dute hizlariek. Izan ere, familia asko ez dira teknologiaz arduratzen eta, ondorioz, ez dira konturatzen euren seme-alabek bizi duten arriskuaz. Zentzu horretan, 10 eta 15 urte bitarteko umeen %65k Internet helduen ikuskapenik gabe erabiltzen du\n• Mugikorrarekiko menpekotasuna eta ziberjazarpena ere arazo larriak dira adingabeentzat. 18 urtetik beherakoen heren batek mugikorrarekiko adikzioa duela onartzen du, eta bullying kasuetatik, lautik bat teknologia berrien bitartez gauzatzen da\n• 16 urtetik beherakoen %27k eduki sexualeko irudiak partekatu ditu sarean. ‘Sexting’ izeneko ohitura berri hau teknologia berrien erabilerak adingabeengan dakarren arriskuetako bat da\nBere Gaptaineko lankide Juanfran Ruiz Rodriguezek Openguneko hitzaldien eremuan mugikorren eta tableten erabilerak adingabeengan sortzen dituen arazoak aztertu ditu gaur goizean, eta Perezekin bat dator familiekin, irakasleekin zein haurrekin gai honekiko kontzientziazioan eta hezkuntzan lan egin behar dela. “Arriskuen susmoa dago baina ez dira benetan ezagutzen”, baieztatu du Ruizek, eta aurkeztu dituen datuak eta estatistikak oso kezkagarriak dira: “16 urtetik beherakoen %27k ‘sextinga’ praktikatu du gailu mugikorren bitartez”; hau da, ia lautik batek partekatu ditu eduki sexualeko irudiak tabletaren edo mugikorraren bitartez. Gainera, “%94,5k praktika arriskutsutzat jotzen badute ere, %44,5k maitasun jokoaren edo joko sexualaren parte bezala onartzen dute” ‘sextinga’.\nZifra hauen aurrean, konponbidea gazteen artean teknologiaren “erabilera arduratsua bultzatzean dago”. Gainera, eduki sexualeko irudien partekatzea larriagotu egin daiteke adingabearen sexu-xantaian oinarritutako ‘grooming’-ari edo ‘sextorsioa’-ri bidea emanez. “Helduek umeei eta adingabekoei sare sozialetako profil faltsuen bitartez eragindako jazarpenean datza eraso hau”, Perezen hitzetan, eta batzuetan, birtuala izatetik fisikoa izatera pasa daiteke heldua adingabekoarekin kontaktuan jartzea lortzen badu. Hori lortzeko, eduki sexualeko irudiak dituelako, helduak probetxu hartzen du irudi gehiago eskatzeko nahiz adingabekoarekin elkartzea eskatzeko.\nZentzu horretan, Rosa Perezek eskainitako datuen arabera, horrelako xantaia jasatearen arriskua uste baino handiagoa izan daiteke. Europar Batasuneko zifrek diotenez, “12 eta 18 urte bitarteko adingabeen %63k aitortzen du ezezagunekin kontaktuan jarri izana sarean, eta %46 elkartu da fisikoki ezezagun horrekin”.\nMugikorrarekiko menpekotasuna eta ziberbullyinga\nSexuarekin erlazionaturiko arazoez beste, Gaptain enpresako adituak gazteengan mugikorrarekiko menpekotasunak eta ziberjazarpenak duten garrantziaz ere aritu dira. “4 ordutik gorako erabilera adikziotzat jo badezakegu, adingabeen %33k bere burua menpekotzat jotzen du”, adierazi du Juanfran Ruizek. Adituaren ustez oso zabaldua dagoen eta adinekoei ere proportzio handian eragiten dien arazoa: bataz besteko teknologia erabiltzaileak mugikorra 5 aldiz desblokeatzen du egunean, eguneko batez besteko Interneteko erabilera 5 ordukoa da, pertsonen %40k ezin du ordu bete pasa mugikorra begiratu gabe, eta %50k ez du gidatzeari bukatzeraino itxaroten WhatsAppeko mezuak begiratzeko. Hori dela eta, Ruizek gure gailuen erabilera arduratsuaren bitartez haurren “eredu izatearen garrantzia” azpimarratu du.\nBestalde, eskola-jazarpena edo bullyinga ere teknologia berrietara zabaldu den arazo larria da. Izan ere, bullying kasuetan, lautik bat sareen bidez gauzatzen da. Gailu mugikorrek jazarpena errazten dute, eskolatik kanpo eta eguneko 24 orduetan gertatu baitaiteke. Rosa Perezek fenomeno horren garrantzia eta eraginak azpimarratu ditu, jazarpena jasaten duten adingabeen %30k pentsamendu suizidak izaten baitituzte. Gainera, kasuen %38 urte betez baino gehiago luzatzen da eta %75 isilean mantentzen da.\nArrisku horien eta Ruizek eta Perezek aipaturiko beste askoren aurrean, teknologia gailuetan instalatu daitezkeen kontrol-erreminten bitartez zein Internet erabiltzeko ordutegia edo araudia ezarriz gurasoek umeen online-jarduera gainbegiratzea gomendatu dute hizlariek. Horrez gain, familiak teknologiaz arduratu behar direla gogorazi dute, guraso asko ez baitira konturatzen euren seme-alabek bizi duten arriskuaz. “Mundu birtuala erreala da”, baieztatu du Perezek, eta 10 eta 15 urte bitarteko umeen %65k Internet helduen ikuskapenik gabe erabiltzea kezkagarria da, adituaren ustez.\nBi hitzaldi horiek, eta gaur eta bihar publikoari irekia eta doakoa den Opengunen emango diren beste hitzaldi eta tailer askok, aurtengo partyaren leloarekin bat egiten dute: ‘Security Awareness’. Zentzu horretan, atzoko inaugurazio ofizialean zibersegurtasunarekiko konpromisoa azpimarratu zuten antolatzaileek, Euskaltel Konekta Fundazioak, baita Euskalteleko eta Eusko Jaurlaritzako (SPRI) ordezkariek ere, Euskal Encounterren babesle gisa.


erreseinak - Perpausa\nTestuko bi pausa edo etenen tartean gertatzen den esanahidun katea mintzatu edo idatzia da perpausa. Katea honek gutxieneko esanahi autonomo bat darama berarekin, zentzu-batasuna du. Esate baterako aditza falta zaion esapide bat ez da perpausa. Esanahi osoa duen hizketako atalik txikiena dela esan dezakegu. Hizkuntza mintzatuan, intonazioaren bidez lortzen den doinuan nabari da zerbait osoa eta bukatua dela, eta idatziz, berriz, letra larriz hasi eta puntuaz, galde-zeinuaz edo harridura-zeinuaz bukatzen den atala da perpausa.\nPerpaus-motak esanahiaren arabera\nHiztunak perpausa osatzerakoan hartzen duen jarreraren arabera, lau mota hauetakoak izan daitezke:\n- Adierazpen-perpausak: besterik gabe zerbait adieraztea dute helburu, galderarik, ezbairik edo agindurik gabe.\n- Galde-perpausak: galdera bat daramatenak.\n- Aginte-perpausak: agindua adierazten dutenak.\n- Harridura-perpausak: hiztunaren sentimendu bat indarrez adierazten dute. Intonazioaren bidez nabarmentzen da hizketan eta harridura-zeinuaren bidez idatziz.\nPerpausak ezinbestekoa du aditza, elipsian bederen. Batzuetan aditzak soilik osatzen du perpausa. Nolanahi ere ohikoena zenbait atal izatea da.\nAdibidez, demagun honako perpaus hau dugula:\nHor bi atal bereiz ditzakegu: izen bat (Miren) eta aditz bat (badator).\nNorbaiti buruz zerbait esaten dugu. Atal horiei sintagmak esaten zaie.\nHitz hori grezierazkoa da eta multzoa edo konbinazioa esan nahi du. Kasu honetan sintagmak izan litezkeen bakunenak dira, elementu bana baizik ez baitute, baina izenak bere inguruan beste osagarri batzuk izan ditzake, izen-sintagma osatzen dutenak eta aditzak bereak, aditz-sintagma osatzen dutenak. Horrela:\nBilboko izeba autobusez dator\nperpausean izeba izenak Bilboko osagarria dauka eta bien artean osatzen dute izen-sintagma (IS). Aditz-sintagman (AS), berriz, dator aditzak autobusez osagarria du.\nHonela adieraz dezakegu perpausa izen-sintagmak eta aditz-sintagmak osatzen dutela:\nP = IS + AS\nIzen-sintagmak zer egiten duen, zer den, nola dagoen, nolakoa den, etab. esaten du aditz-sintagmak. Aditz-sintagma beti predikatua da, subjektuaz esaten dena. Subjektua beti izen-sintagma da, baina aditz-sintagmaren barnean izen-sintagmak ager daitezke. Perpaus batzuk ez dute subjekturik, inpertsonalak dira, adibidez:\nPerpaus barneko hitzen ordena\nEuskal perpauseko osagarrien ordena edo hurrenkera librea da, esan nahi baita hainbat hurrenkera gerta daitezke. Alabaina, kontuan izan behar da hurrenkera aldatzearekin esanahia alda daitekeela. Adibidez, demagun perpaus hauek ditugula:\n1 Bilboko izeba autobusez dator\n2 Bilboko izeba dator autobusez\nBadirudi 1 perpausak Bilboko izeba nola datorren adierazten digula eta 2 perpausak, aldiz, nor datorren autobusez. Lehen kasuan autobusez eta bigarrenean Bilboko izeba nabarmenduta geratzen dira. Horrela nabarmenduta geratzen den elementuari galdegaia esaten diogu.\nEz da, ordea, elementu bat nabarmenduta egotea nahitaezkoa. Perpaus batzuk ez dute galdegairik. Orduan esaten da perpausak hurrenkera neutroa edo markatu gabea duela. Euskaraz hurrenkera neutroa hauxe da:\nGaldegairik ez izanda ere, perpausa luzea denean, ordena hori apurtu egiten da batzuetan.\nPerpaus bakunak eta elkartuak\nPerpaus bakunak aditz bakarra dutenak dira eta elkartuak aditz bat baino gehiago dutenak\nEguraldiak onera egingo du perpaus bakuna da.\nEguraldi ona egiten badu bizikletan ibiltzera joango gara perpaus elkartua da.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 08 / 17\n2019ko Abuztuaren 17a, Zapatua\nEBANJELIOA ( Mateo 19, 13-15 )\nAldi haretan, umeak ekarri eutsoezan Jesusi, eskuak gainean ipini eta euren alde otoitz egin egian; baina ikasleak hasarre egiten eutseen. Orduan Jesusek:\n- «Itxi umeei, ez galazo Nigana etorten; holakoena da-ta Zeruetako Erreinua».\nEskuak ezarri eutsezan gainean, eta joan egin zan handik.\n- Irakurri dogun Ebanjelioko pasarte labur honetan Jesus txikiakaz, umeakaz hartuemonean ikusten dogu. Honeek Jaungoikoaren Erreinuaren barruan dagoz; ez beste guztien antzera, herriko partaide diralako; batez ere, euren izatez Jaungoikoaren begietarako balore berezi bat daukelako. Horra, Jesusi aurkezten deutsoe ume aldra bat, seguruenez euren amen eskutik, Maisuak karinoz onartu eta bedeinkatu dagizan, euren alde otoitz eginez (13. a.).\n- Ikasleen portaerea, jarrera zakarra izateaz gainera, berehalako purrustada bat bada ere, mokoti aldrebes hareen saltsatik Maisua askatu gurarik; baleiteke sasoiko kultur giroko eraginez izatea (13. a.): umetxoen ardura gitxi hartzen zan, umeak ume lez ezetarako gauz ez ziralako. Izan ere, sasoi haretako kultur giroan nagusiak ez ebezan txikiak aintzat hartzen.\n- Gizarte giroko kategoriaren gainetik, Jesusek jatorrizko duintasuna ipinten dau: “Itzi umeei, ez galazo Nigana etorten” (14. a.). Erreinua onartzeko euren prestasuna goraltzen dau Jesusek, ez bakarrik euren moraltasunez, txiki eta on izatera jarriaz; hori baino gehiago, euren errugabetasun eta prestasunagaitik, nagusien malizi eta esperientzi gaiztoetatik garbi. Jesusek berak ere gizartean ume esperientziaren arabera bizitzera jo eban, giza bizitzan umearoaren zentzuna berreskuratuz. Holan dala, Maisuaren berbetan agertzen danez, Haren eta umeen artean antzakotasun estua dago.\n- Ebanjelioak argi eta garbi azpimarkatzen dabe Jesusek guztiei egiten eutsen harrerea; baina lehentasuna umeentzat eta orduko gizartean eta kulturan baztartuentzat izaten eban. Umeak, duda barik, gitxietsien artekoak ziran. “Halakoena da-ta Zeruetako Erreinua” horrek agertzen dau Jesusen jarraitzaileen jarrerea: sentzilotasuna, bihotz-garbitasuna, makaltasun sentimentua... horra Jesusen jarraitzaile baten “ezaugarriak”.\n- Izan ere, umearen sentzilotasun eta makaltasunak jarrera bat adierazten dabe bizitzaren, Erreinuaren eta bere baloreen aurrean. Doantasuna dozu edegitasunaren eta onarpenaren berezko elementu naturala; holantxe izan beharko dau, Aitagan uste osoa jarri eta Beragandik hartzeko zain egon gura dauanak. Hementxe dago Jesusen “sekretua”, dana bestelakotzen dauana.\n- Hemen barriro proposatzen jat beste estilo bat “itxura” jakin bategaz. Izan ere, “dirudunak” eta “sasijakintsuak” ezin dabe onartu gogo onez Erreinuaren dohaiaren doantasuna; euren harrokeriak galazoten deutse. Ikaragarrizko tentaldia, alperrik erabili era askotako plantak eguneroko bizitzan! Baina... hil-biziko kontua da: Erreinua eta bere dohaia onartu, edo harrokeriaz ukatu. Eta zuk... zer?\n“Jesus Jauna, bizitzan umearen errugabetasun, konfiantza eta prestasun jarrera proposatzen deustazu. Gura dot, Jauna. Behar dan guztian gogoratu egidazu."


Genero-Ondoezak | OSI EZKERRALDEA ENKARTERRI CRUCES\nInicio Nabarmena Genero-Ondoezak\n1963an Betty Friedanek The Feminine Mystique (Mistika femeninoa) argitaratu zuen, non deskribatu baitzuen Estatu Batuetan emakumeek 50eko eta 60ko hamarkadetan bizi izan zuten egoera. Hain zuzen ere, sistema ekonomikoa aztertu zuen, aldaketak izan baitzituen emakumeek hainbat eskubide lortu zituztelako, esaterako bozkatzekoa eta hezkuntza jasotzekoa, eta ordainpeko lanetan hasi zirelako, gobernuak sustatuta, beharra sortu baitzen Bigarren Mundu Gerran gizonak frontean zeudelako, baina gerra amaitu ostean utzi egin zioten etxetik kanpo lan egiteari. Emakumeak etxera itzuli ziren, familiaren zainketak eta oparotasuna bermatzen zituen etxekoandrearen funtzioak betetzera. Independentzia ekonomiko ezak eta muga intelektualak bakardadea, depresioa eta «femeninotzat» jotzen diren bestelako sintomak eragiten zizkieten. Friedanek «izenik gabeko ondoez» esaten zion. Bera ere etxekoandre bihurtutako psikologoa zen, eta honela idatzi zuen: emakumeen helburua ezin da soilik senarra eta seme-alabak edukitzea izan, norbanako gisa garatzeko beharra baitute.\nHala, generoak osasun-aldeetan duen funtsezko eragina kontuan hartuz (OMEk eta beste erakunde batzuek adierazten dutenez, baita gure 2021-2024 aldiko Osasun Marko Estrategikoak eta Osakidetzako I. Berdintasun Planak ere), jakin behar dugu aldagai hori ezinbestekoa dela emakumeek osasun-kalitate okerragoa izateko. Aldeak ezagutzea eta onartzea gakoa da praktika klinikoan.\nHasteko, mahai gainean jarri beharko genituzke ohiturazko genero-aldeak, pertsonak gizartean bizi diren modua baldintzatzen baitute jaiotzen direnetik: sexu biologikoak inguruan balioak, sinesmenak eta asmoak pizten ditu. Koloreekin edo jostailuekin gertatzen den bezala jokatzen da pertsonen jokabideari zein arlo afektibo-sexualari buruzko usteekin. Luisa Antolínek antzerkiari buruzko metafora batekin azaltzen du: gizonei eta emakumeei jaiotzen direnean beren sexuaren araberako papera ematen zaie. Nola jokatu, jantzi, amestu, lan egin edo erlazionatu behar diren adierazten zaie. Ondorioz, aktore bilakatuta, egokitu zaien papera hobeto edo okerrago interpretatzen dute munduko antzokian, eta ikusleek (gizarteak) txalotzen edo gaitzesten dituzte. Kritikak erabakiko du estereotipoetatik gertu edo urrun gauden. Neskatoa indartsua, ausarta edo aktiboa bada zigortu egingo dute, baita mutila ere, sentikorra eta zuhurra bada.\nModu horretan, arauen araberako jokabideak ikasten eta etengabe errepikatzen dira, askotan zalantzan jarri gabe. Ariketa ona litzateke gure amonen bizimoduan pentsatzea eta zer aldatu den identifikatzea, baita aldatu ez dena ere. Zaintzaileak ziren, eta paper horrek jarraitzen du XXI. mendean.\nAraudi hori etengabeko gatazka moduan bizi dute emakumeek, egiten dutenaren eta egin beharko luketenaren artekoa. Besteak beste, ama ona, profesional ona eta, noski, erakargarria izateko mitoek ekartzen duten exijentziak nahasmendua eta frustrazioa eragiten dute emakumeengan eta, ondorioz, ondoeza.\nHori dela eta, lehen mailako arretako kontsulten % 30-60 medikoki azal ezin daitezkeen sintomengatik dira (Medically Unexplained Symptoms edo MUS, ingelesez), hala nola, antsietateagatik, depresioagatik, min kronikoagatik, patologia funtzionalagatik eta abarrengatik. Kategoria horietako paziente gehienak emakumeak dira. Kontsulta gehiago egiten dituzte eta baliteke horren arrazoia izatea beren inguruko erreferentziako zaintzaileak direla. Baina, nork zaintzen ditu emakume horiek? Osasun-sistemara jotzen dute. Eta, halako kasuetan, ohikoa da sistemaren erantzuna zalantzazkoa eta deserosoa izatea: zientzia medikoak oso ondo zehaztuta dauka diabetesaren edota apendizitis baten arreta, diagnostikorik gabeko azterketetan, ordea, ondoezak irauten badu, medikalizatzea da erantzuna –are gehiago emakumeekin (antsiolitikoak, antidepresiboak eta analgesikoak).\nHorrenbestez, ezinbestekoa da lehenbailehen profesionalak sentsibilizatzea eta trebatzea generoak ere osasunean inpaktua duela jakin dezaten, beste faktore batzuek bezala, klase sozialak kasu. Eragina du gaixotzeko eta jakin behar dute nola aurre egin. Genero ikuspuntuari buruzko bi gako: ikerketa eta eredu biopsikosoziala.\n«Generoa eta Osasuna» taldea\nNoticia anteriorLa Cuadri del Hospik Eguberri giroz bete du Haur Onkologia\nNoticia siguienteAurten ere, Megapark-ek jostailuak eman dizkie Gurutzetako Unibertsitate Ospitaleko Pediatrian ospitaleratuta dauden umeei


todos2 15/12/2021 11:12\nCOVID ZIURTAGIRI DIGITALA\nBergarako Udal eraikinetan\nEusko Jaurlaritzak abenduaren 14ko datarekin onartu duen 47/2021 Dekretuak jasotzen duena betetzeko neurriak hartu ditu Bergarako Udalak. Horren bidez xedatzen da establezimendu, ekitaldi, jarduera eta leku gehiagoetara zabaltzea Osasuneko sailburuaren 2021eko azaroaren 17ko Aginduaren bidez ezarritako Europar Batasuneko Covid Ziurtagiri Digitala (QR) eskatzeko derrigortasuna.\nGaur, abenduak 15, hasita aplikatuko da neurria Agorrosinen eta Seminarixoan, eskuko irakurgailuekin zainduko dute harreretako langileek. Ondoren tresnak jarriko dira leku horietan, zein dekretuak ezartzen dituen ezaugarriak betetzen dituzten udalaren eskumeneko gainerako eraikinetan.\nLabegaraieta kiroldegian eta Agorrosin kirol eremuan, ohiko erabilerarako, paseko bidean jarriko da QR irakurgailua. Partidak jokatzen direnean, kirolariak tornuetatik sartuko dira. Ikusleen kudeaketa antolatzaileen ardura izango da.\nGainerako kultur zein kirol eraikinetako ohiko jardueretarako ez da beharrezkoa izango. Ekitaldiak antolatzen direnean aurretik aipatutako neurriak aplikatuko dira.


Hainbat herritarrek Atxondon AHTa ez dutela gura aldarrikatu dute - Atxondo - Anboto.org\nHainbat herritarrek Atxondon AHTa ez dutela gura aldarrikatu dute\nMaialen Zuazubiskar 2019-10-16 20:38\nEguenero 19:00etan batzarrak egingo dituztela jakitera eman dute AHTrik Ez plataformako kideek, eta herritarrei bertaratzeko deia egin diete.\nGaur arratsaldean hamarka herritarrek Atxondon AHTrik ez dutela gura aldarrikatu dute Apatako plazan, eta udal gobernu berriaren jarrera salatu dute."Badirudi udal gobernu berriari ahaztu egin zaiola herritarrek AHTren inguruan duten iritzia, eta isilpean, martxan jarri ditu garai batean gelditu ziren lan txikitzaileak", azaldu dute AHTrik ez plataformako kideek. Apatako plazan egindako ekitaldian, Atxondoko Udalari gardentasuna eskatu diote, baita lanen egoera nola dagoen ere.\n12 bat urtez geldituta egon dira AHTren lanak Atxondon, eta azken osoko bilkuran alkateak jakitera eman zuenez, 'AHTa badator Atxondora'. Horren aurrean, herritarrak mobilizatzen hasi dira herrian eta eguenero, 19:00etan, batuko direla jakitera eman dute. "Argi dago garaiak aldatu direla eta dagoeneko inguruan obra asko egin dituztela. Baina, oraindik garaiz gaude! Duela 12 urte Atxondotik pasa ez ziren bezala, orain ere ez dira pasako", esan dute plataformako kideek.\nGainera ekitaldian AHTren lanen ondorioak ez direla beste lan batzuenak bezalakoak esan dute. "AHTak berarekin dakartza sarbide berri, zubi, zabortegi, desjabetza eta hainbat lur mugimendu. Baita, zarata, aire kutsadura...", adierazi dute. Horrez gain, etorkizuneko belaunadliei begira, "garapen jasangarri" batekiko apustua egin gura dutelako eta "ingurumen osasuntsu" baten bizi gura dutelako AHTrik ez dutela nahi azaldu dute. "Gainera, azken asteootan denon ahotan dugu aldaketa klimatikoa, eta guztiz kontraesankorra izango litzateke horrelako mugikortasun eredu baten alde egotea", bukatu dute plataformako kideek.


Gipuzkoako Aldundiak Zero Zabor herriak zoriondu ditu - Tolosaldea - Tolosaldeko ataria\nAinhoa Oiartzabal 2013-11-16 15:24\nUdalerrietako ordezkariak Iñaki Errazkin diputatuarekin, oroigarria eskuetan dutela\nGipuzkoako Aldundiak Tolosaldeko zero zabor herriak zoriontzeko ekitaldia egin du gaur goizean Orexan. Orendainekin hasitako bidea Orexak berak eta beste bost herrik jarraitu baitute: Amezketa, Aduna, Altzo, Elduain eta Berrobi. Tolosaldeko Mankomunitateak ere bat egin du ekitaldiarekin. Eneko Maioz Orexako alkateak nabarmendu du "herri txikiek konpromiso handiak" har ditzaketen adibide argia dela, eta zero zabor herri izatea ez dela helburu, bitarteko baizik. Iñaki Errazkin Ingurumeneko eta Lurralde Antolaketako Gipuzkoako diputatuak ere Tolosaldeko herritarrak zoriondu ditu, eta jada Gipuzkoan 40.000 lagunek konposta egiten dutela nabarmendu du.\nGaurtik aurrera Zero Zabor herri izango dira ofizialki Aduna, Altzo, Amezketa, Berrobi, Elduain eta Orexa. Orendainek hartutako bideari jarraituz, hondakinen gaikako bilketa egiteaz gain, hondakin organiko guztia ere herri barruan konpost bihurtuko dute. Aipaturiko Zero Zabor herri txiki hauek kontuan hartu, eta orain artean atez ateko bilketa sisteman hasi direnekin batera, urtea bukatzerako Gipuzkoan 123.005 herritarren hondakinak bilduko dira gaika, %70-%80tik gorako birziklatze tasak ematen dituen sisteman.\nEmaitza on horiek lortzen Zero Zabor herriek eginiko lana baloratu eta herritarrek erakutsitako konpromisoa aitortzeko, oroigarri bana eman die Gipuzkoako Aldundiak goizean Orexan elkartu ziren udalerrietako ordezkariei. Iñaki Errazkin diputatuak azpimarratu du jada Gipuzkoan 20 udalerrik %80tik gora birziklatzen dutela, eta beste 20k %60 birziklatzeko konpromisoa hartu dutela. Neurri horiekin, laster herrialde osoan %60 birziklatzera iritsiko direla ziurtatu du. "Harro egoteko modukoa da".\nEneko Maioz Orexako alkatea ere pozik azaldu da herritarrek erakutsitako konpromisoarekin: "Konposta egiten hasi garenetik, urtebetean 6-7 tona hondakin gutxiago bidali dugu zabortegira".\nZazpi udalerri horietako ordezkariak eta eskualdeko beste zenbait udal ordezkarik hartu dute parte ekitaldian, Orexako hainbat herritarrekin batera.


Gipuzkoako hirugarren adinekoen egoitzetan astebeteko greba deitu dute - GARA\nJoan den ostegunean CCOOk eta UGTk patronalarekin Gipuzkoako hirugarren adineko egoitzetako langileen lan baldintzak arautzen dituen lan hitzarmen berria sinatu izana gogor salatu zuten atzo LAB eta ELA sindikatuek. Izan ere, besteak beste, bi sindikatu horiek langileen ordezkaritzaren %20 ere ez dutela adierazi zuten. Era berean, sinatu duten akordioak langileen egoera areago okertuko duela baieztatu zuten.\nHala, azken hilabetetan akordio duin baten alde mobilizazio ugari egin ostean, Gipuzkoako Aldundia, Adegi eta CCOO eta UGT 3.500 bat langileri eragingo dion hitzarmenaren inguruko gatazka ixten saiatu direla salatu zuten. Aitzitik, arazoa konpondu gabe dagoela eta langileak «oso haserre» daudela nabarmendu zuen LAB sindikatuko Ane Sarriegik. Horrenbestez, mobilizazioak egiten jarraituko dutela iragarri zuen. Lehenik, azaroaren 19an Aldundiaren parean mobilizatuko dira langileak eta, bigarrenik, azaroaren 22tik 28ra astebeteko greba deitu dute ELAk eta LABek.\nSinaturiko akordioaren inguruan hainbat gogoeta plazaratu zituen Sarriegik. Batetik, joan den ostegunean patronalak eta aipaturiko bi sindikatuek lan gatazkak konpontzeko eginkizuna duen Preco-ren (lan gatazkak konpontzeko prozedura bitartekaritza) egoitzan egin zuten bileran sinaturikoa ezkutatu egin dietela salatu zuen. Are gehiago, akordioa pribatua zela argudiatuz, Preco-n aktak jasotzen dituen langileari berari ere bileratik ateratzeko agindu ziotela baieztatu zuen Sarriegik. Alde horretatik, «akordioa pribatua izan bada, zergatik egin dute erakunde publiko batean?», galdetu zuen eta, akordioa langileentzat ona bada, ea zergatik ezkutatzen duten. Akordioa ezkutatuz langileak babesgabetasun juridiko egoeran jartzen dituztela ere salatu zuen.\nELAko Iñigo Zubeldiak bezala, Sarriegik ere Gipuzkoako Aldundiak gatazka honetan izan duen esku-hartzea kritikatu zuen, zehazki, «akordio lotsagarri honen atzean Maite Etxaniz Gizarte Ekintzako arduradunak jokatu duen papera». Oro har, gaur egun «oso ez nahikoak» diren gizarte zerbitzuak Aldundiak «guztiz suntsitu» nahi dituela baieztatu zuen eta sinaturiko akordioa helburu hori erdiesteko «beharrezko elementua» dela. Era berean, LABeko kideak nabarmendu zuenez, Aldundia izan da gutxiengoan sinaturiko hitzarmen hau baimendu duena.\nJoan den ostegunean bertan sektoreko ehunka langilek Preco-ren egoitza atarian protesta egin eta beren haserrea adierazi zuten. Hurrengo egunean ere, ostiralean, ELAk eta LABek deituta elkarretaratzea egin zuten langileek Aldundiaren parean. Zentzu honetan, ez Maite Etxaniz ez Markel Olano oraindik ez direla langileekin bildu kritikatu zuen Sarriegik, bilera eskaera aspaldi egin bazieten ere. «Langileen kezkak entzuteko, itxura denez, haien bulegoak ez daude irekita».\nHitzarmena, ordea, 3.500 bat langile biltzen dituen sektorean %20ko ordezkaritzara iristen ez diren bi sindikatuek sinatu dutela gogorarazi zuen eta, hori dela eta, langileak oso haserre daudela. Izan ere, «lotsagarria da hitzarmen duin baten alde ezer ere egin ez duten bi sindikatu hauek patronalaren interesetara makurtzea», salatu zuen. Edukiei dagokienez, berriz, akordio «lotsagarria» dela esan zuen Sarriegik, langileen oinarrizko aldarrikapenak jasotzen ez dituelako eta langileen lan baldintzetan atzerapausoak dakartzalakolako.\nSindicatos y patronal de Bizkaia volverán a negociar\nLos sindicatos y la patronal de las residencias para la tercera edad de Bizkaia retomarán las negociaciones del convenio provincial tras un parón de nueve meses y cinco jornadas de huelga en el sector. Según informó ayer ELA, sindicato mayoritario en el sector en Bizkaia, la reunión de la mesa de negociación del convenio se celebrará el próximo lunes.\nAl respecto, ELA considero que se puede «avanzar en la búsqueda de un acuerdo» que mejore las condiciones de los 4.500 trabajadores de las residencias vizcainas y se atribuyó el desbloqueo de la negociación, entre otras cuestiones, por haber impulsado las cinco jornadas de huelga. GARA\nELAk eta LABek gogor salatu dute Gipuzkoako Aldundiak, eta bereziki Gizarte Ekintzako arduradun Maite Etxanizek, gaur egun jada «oso ez nahikoak» diren gizarte zerbitzuak «guztiz suntsitu» nahi dituztela.


Saint-Gilles-de-la-Neuville - Wikipedia, entziklopedia askea.\nSaint-Gilles-de-la-Neuville Frantziako udalerria da, Itsas Sena departamenduan dagoena, Normandia eskualdean. 2013an 635 biztanle zituen.\n49°34′29″N 0°22′33″E / 49.5747°N 0.3758°E / 49.5747; 0.3758Koordenatuak: 49°34′29″N 0°22′33″E / 49.5747°N 0.3758°E / 49.5747; 0.3758\nGommerville, Graimbouville, Parc-d'Anxtot, Saint-Jean-de-la-Neuville, Les Trois-Pierres eta Virville\n318 (%49.3) 327 (%50.7)\n2007an Saint-Gilles-de-la-Neuville udalerrian erroldatutako biztanleak 635 ziren. Familiak 220 ziren, horien artean 40 pertsona bakarrekoak ziren (20 bakarrik bizi ziren gizonak eta 20 bakarrik bizi ziren emakumeak), 68 seme-alabarik gabeko familiak ziren, 96 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 229 etxebizitza zeuden, 221 familiaren etxebizitza nagusia ziren, 5 bigarren erresidentzia ziren eta 3 hutsik zeuden. Etxebizitza guzti hauek 226etxeak ziren. 221 etxebizitza nagusietatik 197 bere jabearen bizilekua ziren, 20 alokairuan okupaturik zeuden eta 4 doan lagata zeuden; 6 etxek bi gela zituzten, 20 etxek hiru zituzten, 60 etxek lau zituzten eta 135 etxek bost zituzten. 168 etxek euren parking plaza propioa zuten azpian. 84 etxetan ibilgailu bat zegoen eta 127 etxetan bat baino gehiago zituzten.\nSaint-Gilles-de-la-Neuville udalerriko biztanleria-piramidea 2009an .\n2007an lan egiteko adina zuten pertsonak 420 ziren, horien artean 278 aktiboak ziren eta 142 inaktiboak ziren. 278 pertsona aktiboetatik 265 lanean zeuden (142 gizon eta 123 emakume) eta 13 langabezian zeuden (3 gizon eta 10 emakume). 142 pertsona inaktiboetatik 49 erretiraturik zeuden, 51 ikasten zeuden eta 42 "bestelako inaktibo" gisa sailkaturik zeuden.\n2009an Saint-Gilles-de-la-Neuville udalerrian 220 unitate fiskal zeuden, 637 pertsonek osaturik. Pertsona bakoitzeko diru-sarrera fiskalaren mediana urteko 19.361 euro zen.\n2000. urtean Saint-Gilles-de-la-Neuville udalerrian 10 nekazaritza-ustiategi zeuden, 345 hektarea erabiltzen.\nAzken aldaketa 16 martxoa 2021(e)an, 08:08(e)tan\nOrriaren azken aldaketa: 16 martxoa 2021, 08:08.


Ezezkoetan baiezkoak bilatzen jarraitzeko urtea\n2020.a ezezkoen urtea izan da. Egin ezin dugun guzti horretan, debekuetan, zentratutako urtea. Esku artean erabili ditugun protokolo guztiak ezezkoen gira-bueltan egon dira idatzita eta ezinezkoetara bideratu ditugu gure begirada eta indar guztiak. Akituta amaitu dugu urtea, erabat nekatuta.\n2021.ak lehengo lepotik burua! Urte berria bide beretik hasi da; protokolo zorrotzagoak, debeku hertsiagoak, ezezko zurrunagoak…\nNora Saboltxek Durangoko jardunaldietan azpimarratu zuen moduan, ezezko guzti hauen artean, baiezkoak aurkitzea dagokigu guri, debekuen gainetik amestea eta iluntasunean argia aurkitzen saiatzea. Murrizketa bakoitzak eduki dezake bere aukera, porlanezko horma grisetan baloi eta piloten zipriztinek, esku eta oinen aztarnek eta koloretako klarionen arrastoek erakusten duten bezala.\nCovid-19aren hirugarren olatuak eragin dituen murrizketa zorrotz hauetako bat herriak perimetralki ixtea izan da gure ikastetxeetako ibilaldi asko bertan behera geratu direlarik. Albo kalte guztiek bezala ordea, hari mutur bi ditu honek ere; murrizketarena punta batean baina aukerarena bestean.\nHezkuntzan lan egiten dugunok jakin badakigu ibilaldi hauek ikasleen ikaskuntza prozesuan eta harremanetan izaten duen garrantzia. Herritik atera ezin izateak ordea ez du esan nahi ibilaldi hauek bertan behera utzi behar ditugunik. Ezta gutxiagorik ere! Herrian bertan, mila eta bat aukera ditugu ibilaldi hauek gauzatzeko.\nIkasleekin batera herriko ondare natural eta kulturala sakonago ezagutzeko eta balioan jartzeko aukera paregabea dugu aurtengo ikasturtean. Herriko eragileek egiten duten lana gertutik ezagutu eta elkarlanerako zubiak eraikitzeko aukera dugu.\nGoazen aukera hauek baliatzera eskola herrira irekitzeko, eskolatik plazara eta plazatik eskolara bi norantzatakoa izango den bidea eraikitzen jarraitzeko, herriko eragileekin zubiak eraikitzeko, eskola herritarrago bat eraikitzeko eta herria eremu hezitzaile moduan ulertuta herri hezitzaileago bat erdiesteko.\nBirusaren aurkako babes neurriak errespetatuz, aukerak, arrakalak, zirrikituak bilatzea izan da pandemiaren hasieratik Oinherritik sustatu nahi izan dugun jarrera. Eta orain ere bai! Indar gehiagorekin, gogo gehiagorekin, aurtengo urtean ere horrela jarraitzera animatu nahi zaituztegu.\n4. PODKAST-a: 30 km/o abiadura muga


Xabier Letona: "Sekulakoa da jabetzea zu ari zaren komunikabide horrek ehun urte bete dituela” - Debagoiena - Goiena.eus\nXabier Letona: "Sekulakoa da jabetzea zu ari zaren komunikabide horrek ehun urte bete dituela”\nLarraitz Zeberio Lekuona 2019-04-12 09:46\n1919an jaio zen aldizkari erlijioso gisa Zeruko Argia, eta ondoren informazio orokorreko astekari bilakatu. Aurten, ehun urte beteko ditu Argia-k. Bertako zuzendaria izan da Xabier Letona arrasatearra 2002tik 2013ra bitartean, eta gaur egun ere Argia-ko kazetaria da.\n2.600 zenbakitik gora izango ditu Argia-k ehun urte hauetan.\nEz dut gogoratzen zein den kaleratutako ale kopurua, baina 2.600ren bueltan ibiliko da. Izan ere, gaur egun, 2.601. zenbakia lantzen ari gara, baina ez dakit hasieran egindakoak kopuru honen barruan sartzen diren.\nZein fasetan dago zenbaki guztiak digitalizatzeko proiektua?\nEusko Jaurlaritzarekin lanean ari gara proiektu hau posible egingo duen akordio bat bideratzeko, nahiz eta hainbat falta zaizkigun lotzeko. Gure asmoa da urte bukaerarako, alegia, Euskararen Egunerako horren lagin bat izatea ikusgai. Ondare handia izango duzue. Ondarea handia da kuantitatiboki, baina baita kualitatiboki ere. Kazetaritzaren ikuspegitik, gehien metatutakoa azken 80 urteetakoa litzateke, baina aurretik egindako materiala ere sekulakoa da.\nZerk egin du posible Argia-k ehun urte betetzea?\nEuskarazko kazetaritza egin nahi izatea nabarmenduko nuke. 1919an Zeruko Argia aldizkaria egiten hasi zirenak euskaraz hasi ziren mezu erlijiosoak adierazten. Gerora, beste faktore batzuen eragina egon da, baina oinarrizkoa euskarazko kazetaritza egitearen nahia izan da.\nNola iritsi zinen Argia-ra?\n1988an Bilbon Kazetaritza ikasten ari nintzela iritsi nintzen Argia-ra. Momentu hartan, gainera, aldizkaria oso indartsu zegoen, Egunkaria sortzeko proiektuan murgilduta zegoelako. Egunkaria sortzeko taldea osatzen ari zen eta proiektu hura aurrera eramateko zegoen ilusioa izugarria zen. Garai hartan sortu zen baita ere Arrasaten Arrasate Press, eta, modu horretan, tokiko komunikazioa indarra hartzen hasi zen.\nZu iritsi zinenetik asko aldatu da?\nMaila guztietan izan dira aldaketak. 30 urtetan, esaterako, gauza asko aldatu dira. Baldintzak eta euskarazko kazetaritzaren egoera aipatuko nituzke. Barne egituraketa berria izan da Argia-k izandako aldaketetako bat.\nAldaketa hau ez da erabat berria, badatorren zerbait baizik. Izaera kooperatiboa duen ekonomia sozialeko enpresa bat gara 1980az geroztik. Azken urteetan ezagutzen ari naizen aldaketak ondo funtzionatzen ari dira eta hori talde indartsu bat dugulako da.\nNola ikusten duzu euskal kazetaritzaren egoera?\nHekimen-en sorrerarekin indar handia hartu duela uste du. Hala ere, beldur maila bat ere ikusten dut eta sektore honetan gaudenok gure artean kooperatiboak izaten jakin behar dugu, besteak beste. Horregatik, nahiz eta bakoitzak bere izaera izan, batuta egon behar dugula uste dut, sektoreak indarra izan dezan.\nKazetaritza ez da delitua kanpainari buruz galdetu nahiko nizuke. Lander Arbelaitz deklaratzera deitu berria izan da. Zer ari da gertatzen?\nKazetaritzan zein gizarte osoan inboluzio demokratiko handi bat gertatzen ari dela esango nuke. 2007az geroztik atzerakada handia gertatu da lan munduan eta arlo ekonomikoan. Eskuineko alderdiek indarra hartu dute Europako toki batzuetan eta horren eragina ere nabaritu da gizartean. Hala ere, egoera honetaz jabetu behar dugu, eta aurrera jarraitu.\nMendeurrenera itzulita, zer prestatu duzue mendeurrena ospatzeko?\nHitzaldi asko egiten ari gara eta egingo ditugu toki desberdinetan. Maiatzean, berriz, Errioxan ospatuko dugu Argia-ko komunitateko kideek mendeurrena.


Bakterio bat isolaturik dago, zeliakoek erreakzio alergikorik sor ez dezaten | Consumer\nBakterio bat isolaturik dago, zeliakoek erreakzio alergikorik sor ez dezaten\nOgi-orea egiteko prozesuan dagoen lakttobacillus bakterioak zeliakoentzat eragin alergikorik ez duten zerealetatik eratorritako produktuak sortzen lagun dezake.\nZeliakoek desordena genetikoa nozitzen dute, eta horrek heste meharrean kalteak eragiten dizkie, batez ere, glutena duten elikagaiak kontsumitzearen ondorioz. Orain arte, gaixotasun mota hori tratatzeko tratamendu eraginkor bakarra da dietan glutenik ez egotea, horrek eragiten baitu sintoma alergikoak agertzea.\nApplied and Environmental Microbiology aldizkarian argitaratutako azterlan baten arabera, lakto bacillus bakterioaren andui jakin batzuek entzima bat sortzen dute, glutenarekiko erreakzio alergikoak agertzen diren proteinaren garapena eteten duena. Horrek lagundu lezake zerealetatik eratorritako produktuak garatzen, gizakiengan zerealekiko intolerantzia sortzen duen proteinarik ez balego.\nAzterketako ikertzaile arduradunen arabera, aukera bat peptido toxiko gutxi dituen ogi-masa bat sortzea da, glutenaren erreakzio alergikoak agertzen diren proteinen osagai gisa.\nbakterio gluten-eu zeliakoak


Portal municipal de Sopela - Abian 2020ko Enplegua sustatzeko toki ekintzak izeneko Lanbide-Euskal Enplegu Zerbitzuaren programa\nUsted está aquí: Inicio Noticias BERRIAK Enplegu eta Sustapen Ekonomikoa Abian 2020ko Enplegua sustatzeko toki ekintzak izeneko Lanbide-Euskal Enplegu Zerbitzuaren programa\nSopelako Udaletxeak Uribe Kostako Behargintzaren bitartez, abian jarriko dute 2020ko Enplegua sustatzeko toki ekintzak izeneko Lanbide-Euskal Enplegu Zerbitzuaren programa.\nUribe Kostako eskualde osoan 47 pertsona kontratatuko dira. Horietatik, 40 herri-lanerako peoiak izango dira eta 7 langile administrariak. Kontratu guztiek hiru hilabeteko iraupena izango dute eta lanaldi osokoak izango dira (kontratuen hasiera 2020ko abenduaren 31 baino lehen). Hain zuzen, Sopelan erroldatutako 17 pertsona kontratatuko dira.\nEkintza hau eskualdean diren langabetuei zuzenduta dago, eta hautaketa Lanbide Euskal Enplegu zerbitzuaren zuzendariak 2020ko ekainaren 24ean emandako Ebazpenean ezartzen diren irizpideen arabera eta eskaintza berarenaren arabera egingo da parekatze bidez. Hautagaiek, Lanbide-Euskal Enplegu Zerbitzuan inskribatuta egon beharko dute, alta egoeran eta langabezian. Era berean, ezin izango dira aurreko bi deialdietan kontratatutakoak izan (irizpide hori ez da kontuan hartuko baldintza hori betetzen duen hautagairik egon ezean eta egoera hori Lanbidek egiaztatuko du).\nHorretarako Lanbiden eskatutako lanpostuen artean derrigorrez agertu beharko da: Herri lanetako peoia edo Enplegatu administraría oro har, norberak aukeratzen duen lanbidearen arabera.\nLanbideko Curriculumean aldaketarik egin behar izanez gero, AURRETIKO HITZORDUAREKIN BAKARRIK, Uribe Kostako Behargintzan, Berangon Karabiazpi 1 kalean, eta norberari dagokion Lanbideko bulegoan egin ahal izango da (Gorliz, Lemoiz eta Plentziako herritarrek Mungiako bulegora joan beharko dute eta Barrika, Berango, Sopela eta Urdulizkoek ostera, Getxoko bulegora) edo “NIRE LANBIDENET” atalean erabiltzailearen gakoa erabiliz.\nDeialdi beraren beharrizanak direla eta, premiazkoak une hauetan epeei dagokienez, Lanbideren zerbitzu orokorrek berehala hasiera emango diote hautaketaren prozezuari.


'Oreina' lehian izango da | Kultura | Berria\n'Oreina' lehian izango da\nKoldo Almandozen bigarren film luzea erakutsiko dute Donostiako 66. Zinemaldiko Zuzendari Berriak sailean, Europa, Asia eta Latinoamerikako beste hamabi lanekin batera\nSipo Phantasma-ren ondotik, Oreina bigarren film luzea du Koldo Almandozek; hiriko aldirietan bizi den gazte bat du protagonista. DONOSTIAKO ZINEMALDIA\nTalentu berriak bilatzea eta ezagutaraztea. Hori du xede Donostiako Zinemaldiaren Zuzendari Berriak sailak, Jose Luis Rebordinos jaialdiko buruak gogora ekarri duenez. Urtero bezala, hamaika herrialdetako zinemagileen lehen edo bigarren filmak erakutsiko dituzte bertan aurten ere. Hamahiru iragarri dituzte oraingoz, eta horien artean dago Oreina, Koldo Almandoz zuzendari donostiarraren bigarren film luzea. Kutxabank-Zuzendari Berriak sariagatik lehiatuko da, hortaz. Irailaren 21etik 29ra izango da Donostiako 66. Zinemaldia; lana 28an iritsiko da aretoetara, atzo filmeko lantaldeak iragarri zuenez.\nAlmandozen lana talentu berrien sailean parte hartzeko hautatu badute ere, ibilbide oparoa du zuzendariak, film laburren arloan bereziki. Haren filmografiako tituluen artean daude Plágan (Izurria) —iazko Zinemaldiko Zabaltegi-Tabakalera sailean estreinatu zuena—, Hubert Le Blonen azken hegaldia (2014), Deus et machina (2012), Ahate pasa (2009), Columba Palumbus (2007), Amuak (2004), Belarra (2002) eta Razielen itzulera (1997). 2016an, bere lehen lan luzea, Sipo Phantasma, aurkeztu zuen Rotterdamgo jaialdian, gero Zabaltegi-Tabakalera sailean ere erakutsi zuena. Haren bigarren filmak hiriko aldirietan bizi den gazte bat du protagonista.\nNazioarteko kideek osatutako epaimahai batek erabakitzen du Zuzendari Berriak saileko irabazlea, eta 50.000 euro da saria —Kutxabanken babesa du—. Sail horretako filmak Gazteriaren saria lortzeko hautagai ere badira.\nSailean erakutsiko den Euskal Herriko ekoizpen bakarra izango da, oraingoz, Almandozena. Izan ere, «ziurrenik, beste pare bat» lan gehituko dituzte oraindik, Rebordinosek zehaztu duenez. Edonola ere, Argentina, Danimarka, Espainia, Japonia, Kosovo, Mexiko, Errumania, Errusia, Suitza eta Vietnamgo hamabi lanekin izango da lehian. Hautatuen artean bederatzi opera prima daude, eta lau bigarren film. Gaiei dagokienez, aniztasuna handia dagoela nabarmendu du Rebordinosek.\nHala, Natalia Mestxaninova zuzendari errusiarrak landetxe bateko albaitari bat jarri du protagonista Serdtse Mira / Core of the World filmean, eta Ismet Sijarinak, berriz, Balkanetako gerraren aurrekarietara egin du atzera Nëntor i ftohtë / Cold November lanean. Almandozek bezala, bigarren film luzea dute bi zuzendariek: Mestxaninovak Kombinat 'Nadezhda' / The Hope Factory aurkeztu zuen Rotterdamen, 2014an, eta 2008. urtekoa du Sijarinak Ama Doren / Hold my hand lana. Ines Maria Barrionuevo argentinarrak ixten du bigarren filma erakutsiko dutenen zerrenda, ama-alaba batzuen inguruko Julia y el zorro zintarekin —2014an Atlántida aurkeztu zuen—.\nGainerako zinemagileek beren lehen lanekin hartuko dute parte sailean. Elias Leon Siminiani zinemagile espainiarraren aspaldiko ametsa zen lapurreta film bat egitea, eta Apuntes para una película de atracos filmera eraman du Vallecasko Robin Hood bezala ezagun egin zen gizonaren istorioa. Hadrian Marcu errumaniarrak, berriz, Un om la locul lui / A Decent Man aurkeztuko du, amodio dilema bat duen gizon bati buruzkoa —iaz, hizkuntza ez-hegemonikoetako ekoizpenei zuzendutako Glocal in Progress ekimenean aukeratu zuten filma—.\nAskotariko protagonistak dituzte gainerako lanek ere: Kubako iraultzan parte hartu zuen gizon bat (Para la guerra, Francisco Marise), kristau fedea deskubritu duen gaztetxo bat (Boku wa Iesu-sama ga kirai / Jesus, Hiroshi Okuyama), lapurtzen eta ezkutuko bizitza bat eramaten hasi den atleta bat (Der läufer / Midnight Runner, Hannes Baumgartner), hotel bateko gela zerbitzari bat (La camarista, Lila Aviles)...\nAsh Mayfairren The Third Wife, Laurits Flensted-Jensenen Neon Heart, eta Celia Rico Clavellinoren Viaje al cuarto de una madre lanek ixten dute orain arte hautatutako filmen zerrenda.


132 aparkaleku berri zabalduko ditu Ondarroako Udalak Ibaiondon\nHemen zaude:Hasiera»Hirigintza»132 aparkaleku berri zabalduko ditu Ondarroako Udalak Ibaiondon\nOndarroako Udala 2019-05-10 Hirigintza\nMaiatzaren 9ko Udal Osoko Bilkuran aho batez onartu dute indar guztiek Ibaiondon 132 aparkaleku zabaltzeko proposamena. Udala hilabeteak daramatza gotzaindegiarekin harremanetan gunea zabaltzeko eta azkenean akordiora iritsi dira. Zunbeltz Bedialauneta alkateak adierazi duenez “lehen urratsa da hau herrian aparkatzeko dagoen arazoari aurre egiteko. Neurri gehiago hartuko diren arren, neurri honek egoera leuntzen lagunduko du”.\nBizkaiko Buletin Ofizialean publikatuko da neurria eta 30 eguneko epean alegaziorik egin ezean zabalduko da izen emateko epea, gutxi gorabehera ekaina amaieran. Plaza 30 urtetarako eskuratuko da 14.600,00€tan trastelekurik gabekoak eta 20.500,00€ trastelekua dutenak.\nEskatzaileen kopurua aparkaleku-plazen kopurua baino handiagoa bada, honako lehentasunen arabera esleituko dira, bakoitza bere baldintza bereziekin:\nMULTZOA: LEHENENGO MAILAKO LEHENTASUNA: Bi baldintza hauek bete beharko dira:\nEskariak aurkezteko epearen aurretiaz Ondarroako Udal erroldan inskribatuta egotea.\nGutxienez ibilgailu baten titular izan beharko da eta ibilgailu horren zergak udalerrian ordaindu beharko dira. Enpresaren ibilgailuen kasuan, ibilgailuaren titularra ez bada, ziurtagiri bidez frogatu beharko da, berak soilik erabiltzen duela ibilgailu hori.\nMULTZOA: BIGARREN MAILAKO LEHENTASUNA: Jarduera ekonomikoen gaineko zergan (IAE) altan daudenak, Ondarroako udalerriaren eremuan, gutxienez, edozein epigrafe ekonomiko edo profesionalean.\nMULTZOA: HIRUGARREN MAILAKO LEHENTASUNA: Ondarroako udalerrian etxebizitza bat dutenak, eta Ondasun Higiezinen Zerga (IBI) ordaintzen dutenak.\nLehentasuna izango dute 1.multzoko baldintzak betetzen dituzten eskatzaileek 2.multzoko baldintza betetzen dutenekiko eta 2.multzokoek 3.multzoarekiko.\nTxosten teknikoaren arabera, kostua kalkulatzeko garaian, datu hauek erabili dira:\nUdalarentzat izandako kostua: 1.966.707,26€\nAparkalekuaren azalera erabilgarria bi solairuetan:\naparkaleku-plazak: 1.616,23 m2\nerrodatzea: 1.543,81 m2\ntrastelekuak: 81,44 m2\nM2-aren prezioa: 606,73€/m2\ntrasteleku guztiak: 49.412,06€ (8 ale)\ntrasteleku bakoitza: 6.176,51€\naparkaleku guztiak: 1.917.291,07€\naparkaleku bakoitza: 14.524,93€\nAparkalekuen esleipena ondorengo prezioekin egitea (borobilduta):\nAparkaleku soila: 14.600,00€\nTrastelekua duen aparkalekua: 20.500,00€


Gaika sailkatzeko zabor-ontziak, berriz ere kaleetan — Elgetako UdalaTelegram GlyphTelegram Glyph\nGaika sailkatzeko zabor-ontziak, berriz ere kaleetan\n2014-01-23T10:11:00+01:00 2014-01-23T10:11:00+01:00 2014-01-23T10:11:00+01:00\nAurreko astean hondakinak sailkatzeko aukerarik ematen ez zuten zabor ontziak kendu zituzten udal langileek eta aste honetan konpondu eta berriro ipini dira, bakoitzean zehazten delarik zein hondakin bota behar den.\nGune hauetan organikoa, ontzi arinak, papera-kartoia eta errefuxa zabor-ontzietan sailkatzeko moduan ipini da, lehengo zabor ontziak berrerabili direlarik horretarako. Gune bakoitzean lau frakzioentzako ontziak daude: Kantoikua, San Roke Osteko parkea, Torrealdea, Salbador kalea eta Poligonoa. Horretaz gain, lehen ipini ziren zabor ontziak daude: kiroldegia, frontoia, Maalako parkea, Eskola aurrea, plaza eta Julianen kiosko ondoan.\nGainera, propio txakur kakak botatzeko lekuak ere ipini dira: Torrealdea, Domingo Iturbe, San Roke oste, gune industriala, Berraondokua-Salbador. Gogoratu gura da txakur kakak beste guneetan ere bota daitezkeela errefuxaren ontzira.\nUdalak elgetarrak animatu gura ditu etxean moduan, kalean ere hondakinak sailkatzera.


1 2 >> Kategoria Gaixotasun\ntxertoak & ndash; gaixotasun infekziosoen saihesten txertoak administrazio metodo bat. Txerto printzipioak: 1. haur guztientzat Txerto egutegiaren arabera txertoa. 2. txerto guztiak doan egutegiaren arabera egiten dira. 3. txertoa haurrentzako txerto bulegoan bakarrik. 4. erizainak txertoa bakarrik trebatu. 5. Gurasoek ahalik eta konplikazioak buruz ohartarazi dute.\nGripe epidemiak txinatar bilatzailea Baidu iragartzeko egingo\nOsasun Ministerioak Proiektua programa Baidu da datu handiekin lan baitan garatzen da, eta ziurrenik, neurri batean oinarritutako antzeko American bilatzailea Google & mdash proiektu bat izango da; Google Gripea Joerak, 2008an jarri zen martxan. Gripearen programa berezi bat hitzaren & quot dituen bilaketak segimendua egingo du, tenperatura altua eta beste batzuk, eta oinarritutako kontsultak maiztasuna eskualde jakin batean on gaixotasunaren agerraldi bat egiteko aukera zehazteko.\n« Laser House » & Ndash; ipuin, « Laser House » & Ndash; Amets ... Arazoa Skin & ndash; emakumeen benetako hondamendia da. Hala ere, gehien gogaikarriak me poro handi horiek, ezer egin izan dut itxi. Bakarrik ez saiatu, eta etxeko otvarchiki guztiak, edertasun tratamenduak, eta emaitza zero da. Han, berriz, emaitza izan litzateke bezala, baina egun batez sartzea, eta hori ezarritako bere web orrian eta arriskua hartu erabaki informazio guztia, ondoren, berriro ... ber-irakurri.\nHaurdunaldia eta belar\nzehar gauza asko tabu zorrotza inposatzen. Posizio interesgarri bat izatea drogak, alkohola, substantzia toxikoak eta psikotropikoak, kafeina duten edariak, botika bat baino gehiago jasotzea erabilera baztertzen. Bigarrenak, berriz, oso zaila da, bat edo haurdunaldian bestea zuzenean gripearen denboraldian eragiten batez ere. Gainera, inork ez infekzioak eta izurriteak, dionean nor bat immunitate sistemak ahuldu ditu edonork prest hainbat bertan behera utzi du. Hori dela eta, hainbat gaixotasun dira, beraz, haurdun dauden emakumeak gustuko, baina Izan ere, ondorioz sendagaiak jasotako substantzia oldarkorra duten haurra garapen eragina izan dezakete, horietako asko contraindicated dira.\nHotza eta gripearen denboraldian Elikadura\nKanpoaldean, hotza eta bustia, baina ez nahi gaixoa lortzeko. Nola lagundu zure gorputza sasoi honetan duzu? Gripea eta marranta prebentzioan lagunduko du boterea. Zure dieta normal gehitu ondorengo produktuak. zainzuriak. Zainzuriak-bitamina eta mineral batez berdea iturri aberatsa. Antioxidatzaile indartsua da, ondorioz selenite edukia.\nHepatitis B txertoa eta prebentzio\nHepatitis B & ndash; arriskutsua gaixotasun gibela . Gaixotasuna da hepatitisaren B birusa, eta horrek jabea da gepatnavirusam eragindako. Birusa oso produktu kimiko, tenperatura aldaketa bat erresistenteak. Gaixotasuna da xiringak eta orratzak ez-antzua, odol transfusioak erabiltzean birusa sartze gorputzaren odolean sartu eragindako gehienetan. Birusaren arabera odola sartzen gibelean, non hepatozitoen sartu eta han parasitize eta ug altzen hasten da. Ondorioz, ezin sintetizatu hepatozitoen proteinak normal, orduan sistema immunologikoa atzerriko gisa aitortzen delako.


Historiaurreko aztarnategi bat aurkitu dute Getxoko Punta Begoñan – KULTUR SHAREA\nPunta Begoñan egindako kanpaina arkeologikoak ezusteko aurkikuntza bat ekarri du; historiaurreko aztarnategi baten arrastoak azaldu dira. Honi esker, datu gehiago eduki ahal izango ditugu Euskal Herriko historiako garai ezezagunenetariko bati buruz.\n“Horrelako ezaugarriak dituen aurkikuntza baten aurrean zuhurtzia izan behar da, eta ikerketa lanak zorroztasunez egin behar dira. Bada, horrek laborategiko lan intentsua eskatu du, aurtengo ekainera arte iraungo duena; hain zuzen, indusketak berrabiarazten direnera arte”, adierazi du Maria Peraitak arkitektoak. Peraita Ondare Eraikiaren Ikerketa Taldeko (OEIT) eta Kultur Paisaiak eta Ondarearen UNESCO Katedrako kidea da, biak ala biak EHUko erakundeak.\nAurkikuntza ezustea izan da Punta Begoñako ikerketaren zati horretan diharduen EHUko ikerlari taldearentzat; izan ere, Bizkaian ia ez dago mota horretako lekukotzarik, are gutxiago kostaldean. Aire zabaleko giza kokagune horien nolakotasunak asko zailtzen du horiek kontserbatzea eta ikusi ahal izatea. Are gehiago, Bizkaiko kostaldea bezalako gune batean, non eraikin ugari dauden, eta Getxo udalerriko hirigunean bertan. Horrez gain, hondakinen hauskortasuna nabarmendu behar da; izan ere, horiek modu egokian mantenduko direla bermatzeko beharrezkoa izan da aztarnategia estali eta babestea, harik eta eguraldiak berme osoz lan egitea ahalbidetzen duen arte.\nUne honetatik aurrera, lehentasuna izango da Eusal Herriko historian horren ezezaguna den garai horri buruzko datuak jasotzea. Horretarako egingo den indusketa kanpainan balio didaktikoak nagusituko dira, eta herritarrei zabalik egongo da, indusketa prozesua eta horren emaitzak bertatik bertara ezagutzen joan ahal izateko. Prozesu horren emaitzak behar bezala kontrastatzen diren heinean jakinaraziko dira, betiere ikerketa zientifiko batek eskatzen dituen urratsei jarraikiz. Hala, arreta berezia jarriko zaio gardentasunari eta gizartearen parte hartzeari.\nAztarnategia argitara irten izanak proiektua aberasten du, baina esfortzu osagarri bat egiteko beharra ere badakar, bateragarri egin ahal izateko obra bera eta edukien dibulgazioa eta aukera berriak. Orain arte, praktika akademikoen kanpaina bat jarri da martxan indusketan, EHUko Historiako graduko unibertsitateko ikasleei zuzendutakoa. Horren bidez, euren prestakuntza osatu eta gaitasun berriak eskuratzeko erraztasunak eman nahi zaizkie, etorkizuneko profesional horien enplegagarritasuna bultzatzeko asmoz. Praktiketarako izen-ematea hurrengo astetik aurrera egin ahal izango da, EHUk zehaztutako ohiko bideetatik. Aldi berean, aurkikuntza herritarrei zabaltzeko hainbat jarduera egiten ari dira; esate baterako, berariazko bisitak, familiei zuzendutako jarduerak, eskoletako tailerrak eta etorkizuneko ibilbide eta erakusketak.\nGasteizen egingo dute Korrikaren azken jaia, igandean


Hemen zaude: Lehen orrialdea › 61. Edizioa 2013 › Sailak eta filmak › Sail Ofiziala › Caníbal\nCarlos Granadako jostun prestigiotsuena da, baina baita itzalpeko hiltzailea ere. Ez du ez kontzientziako harrik ez kulparik… Nina ezagutzen duen arte. Ninari esker, bere egintzak benetan nolakoak diren ezagutuko du, eta lehenengo aldiz maiteminduko da. Carlos zorigaitza da; ez da bere buruaz kontziente. Nina, berriz, inozentzia. Eta Caníbal deabru baten amodio-istorioa.\n2001ean El juego de Cuba film luze dokumentala idatzi eta zuzendu ostean, Manuel Martín Cuencak 2003an Donostia Zinemaldiko Zabaltegi sailean parte hartu zuen zuzendari eta gidoilarikide gisa eginik o lehenengo filmarekin: La flaqueza del bolchevique . Lan horri esker, María Valverdek emakume aktore hasiberri onenaren Goya saria irabazi zuen. 2005ean, Donostia Zinemaldiko Sail Ofizialean lehiatu zen Malas temporadas filmarekin. Ondoren, film luze dokumentalera itzuli zen, Últimos testigos: Carrillo comunista (2009) lanarekin, eta berriz ere fikziora, La mitad de Óscar (2010) filmarekin.\nMANUEL MARTÍN CUENCA (ESPAINIA - ERRUMANIA - ERRUSIA - FRANTZIA)


COVID-19 eta EB: krisia sakontzen ari da. - Telesforo Monzon\nCOVID-19 eta EB: krisia sakontzen ari da\nGeopolitikan eta ekonomian bezala, COVID-19k EBn dauden joerak sakontzeko eta bizkortzeko balio izan du.\n2019ko hasieran, EBk dezelerazio ekonomikoari aurre egin behar zion; izan ere, Trump Presidenteak sustatzen zituen hainbat merkataritza-gatazkek munduko merkataritzari eragiten zioten eta Europa hurrengoa izango ote zenaren beldurra zegoen, Estatu Batuetako muga-zergen esportazioei dagokienez bederen. Brexiten inpaktuak traumatikoa izaten jarraitzen zuen, eta EBrentzat eta EBko eta Erresuma Batuko harremanentzat zer esan nahiko zuenaren ziurgabetasunak bizirik jarraitzen zuen. Epe laburrean, ziurgabetasun horrek Brexiten ondorengo EBren aurrekontuan izan zuen eragina, Iparraldeko herriek ekarpen gehiago ez zutela egingo azpimarratuz, eta Hegoaldekoek, gutxiago jaso ezin zutela azpimarratuz. Iparraldeko iritzi publikoa jada zapuztuta zegoen herrialde mediterraneoek, azken urteetan hazkunde zifra altuagoak izan arren, egiturazko defizit fiskalak zuzentzeko ezer egin ez zutelako. Nahiz eta gero eta gehiago aitortu EB gero eta kanpo-ingurune hegazkorragoan bizi zela eta Batzorde «geopolitikoago» bat behar zuela, aurrerapen gutxi egin zen atzerri- edo defentsa-politika komun baterantz.\nAtzeraldi Handian bezala, paper proaktiboa izan zuen europar erakunde bakarra Europako Banku Zentrala izan zen, zalantzazko hasiera baten ondoren, ekonomian likidezia kopuru handiak sartzen hasi zena.\nTirabira hauetan, COVID-19ren agerraldiak lurra kolpatzen duen meteoro batek bezala jo zuen Europa: dinosauroak berehala arriskuan ikusi ziren. Europar Batasunak maneiatzeko zailak zituen arazoak bat-batean existentzialak bihurtu ziren Batasunarentzat berarentzat. Batasuneko erakundeek ez dutela garrantzirik krisiaren kudeaketan edo eta EBko herritarren babesean erakundeak duen eragin eza ikusteak berehalako inpaktua izan zuen. Hiritar horiek beren gobernu nazionaletara jo zuten babes zitzaten, eta hauek interes nazionaleko kalkuluen arabera erreakzionatu zuten, mugak itxiz, ekipo medikoen esportazioa eragotziz, euren enpresei lagunduz eta herritarrak euren etxeetara mugatuz. Europako Batzordeak ezin izan zuen koordinazio-zereginik ere bete, Europako itunen urraketak eta Europako herritarren eskubideen indargabetzeak a posteriori onartzera mugatu baitzen. Atzeraldi Handian bezala, paper proaktiboa izan zuen europar erakunde bakarra Europako Banku Zentrala izan zen, zalantzazko hasiera baten ondoren, ekonomian likidezia kopuru handiak sartzen hasi zena.\nBanaketa berri bat sortzen ari da; izan ere, Hegoaldeko eta Ekialdeko herrialde asko inbertsio txinatarrak bilatzen ari dira krisiak ekarri dien atzeraldi ekonomikotik ateratzen laguntzeko.\nCOVID-19k ere areagotu egin du EBren kanpo-ingurunearen hegazkortasuna. Agerraldiaren muina Txinatik Europara lekualdatzen zen heinean, Txina krisiaren erabilerari buruzko kritikak baretzen saiatu zen, herrialde kaltetuenei mediku-hornidurak eskainiz. Herrialde horietako herritarrek laguntza hori EBren edo beste estatu kide batzuen laguntzarik ezarekin alderatu zuten. Txinak Europako gobernuen kudeaketa txarrari egindako erasoekin ere erantzun zien krisiaren inguruan egindako kritikei. Txinaren gehiegizko mendekotasunari edo Huawei enpresa txinatarrak Europako sare mugikorretan duen presentziari buruzko eztabaidak ireki dira berriro ere Europan. Baina Europa ez dago batua gai hauetan, etekin ekonomiko eta komertzialak galtzeko beldurrak orekatzen duelarik izurriteak eragindako segurtasun-kezka. Banaketa berri bat sortzen ari da; izan ere, Hegoaldeko eta Ekialdeko herrialde asko inbertsio txinatarrak bilatzen ari dira krisiak ekarri dien atzeraldi ekonomikotik ateratzen laguntzeko.\nBaina AEBn bi alderdien arteko akordio bat dago Txina gehiago geldiarazteko beharrari buruz. Ez da desagertuko Trumpek hauteskundeak galtzen baditu. Horrek dilema larria dakar Europarentzat.\nEuropak Txinarekin harreman berri bat garatzeko egiten dituen saiakerak zaildu egin dira Txinaren eta Estatu Batuen arteko gatazka berrituaren ondorioz. Trump presidentea Txinako Gobernuari errua botatzen saiatzen ari da birusa dela eta, eta Beijingekiko tentsioak areagotzen ari da, krisiaren bere erabilera txarraren arreta galarazteko. Beijing eta Washingtonen arteko tentsioak okerrera egingo du azaroko hauteskundeak baino lehen. Baina AEBn bi alderdien arteko akordio bat dago Txina gehiago geldiarazteko beharrari buruz. Ez da desagertuko Trumpek hauteskundeak galtzen baditu. Horrek dilema larria dakar Europarentzat. Ez dago pozik Txinako giza eskubideen historialarekin, batez ere Tibeten eta Xinjiangen. Hong Kongen autonomiaren mehatxuak kezkatzen du. Txinarekiko mendekotasuna murriztu nahi du. Baina ez du AEBk gidatutako gerra hotz batera eramana izan nahi, Txinaren aurka. Gerra horrek arriskuan jarriko lituzke han dituen merkataritza-interesak, AEBn eskainitakoak inolako konpentsazio nabarmenik suposatu gabe. Europak ez du Txinaren gehiegizko mendekotasuna aldatu nahi, oso fidagarria ez den AEBren gehiegizko menpekotasunagatik.\nArgazkia: Sara Kurfess, Unplash.\nNegoziazioak izango dira eta, EBn beti bezala, iruzurra izango da nagusi. Baina oraindik ez dago argi Batzordeak «lau aurreztaileei» egin beharko dizkien kontzesioak (diru-laguntzetarako maileguen proportzio handiagoa eta baldintzapen zorrotzagoa) onargarriak izango diren Espainia edo Italia bezalako herrialdeentzat.\nEuroparentzat, arazo hurbilena eta existentzialena, nola finantzatu eta banatu COVID osteko berreraikuntza ekonomikorako funtsa da. Hegoaldeko herrialdeek eurobonuen bidez berreraikuntza ekonomikoak dakarren zorra mutualizatu nahi dute. Diru-laguntza eta mailegu bereziek eragingo luketen estigmatizazioak diru-merkatuetan dirua biltzeko zailtasunak areagotuko dituen beldur dira, eta horrek hegoaldeko eta iparraldeko bonuen etekinen arteko dibergentzia maila jasanezinetara eramango luke. Iparraldeak eurobonuen ideia baztertzen du eta hegoaldeak iraganeko arduragabekerien erantzukizuna bere gain hartu behar duela azpimarratzen du. Neurri batean, Europar Batasunaren aurrekontua lortzeko borroka dugu bueltan berriro, baina kasu honetan askoz gehiago dago jokoan. Frantziarrek eta alemaniarrek Batzordeak kontrolatutako funts bat proposatu dute, behartsuei diru-laguntzak ematen dizkiena eta nazioarteko finantza merkatuetan finantzatzen dena. Batzordeak zertxobait egokitu du hori, emandako dirua maileguen eta diru-laguntzen nahasketa izan dadila iradokiz. Hala ere, «Lau frugal» deiturikoek ezetz diote. Negoziazioak izango dira eta, EBn beti bezala, iruzurra izango da nagusi. Baina oraindik ez dago argi Batzordeak «lau aurreztaileei» egin beharko dizkien kontzesioak (diru-laguntzetarako maileguen proportzio handiagoa eta baldintzapen zorrotzagoa) onargarriak izango diren Espainia edo Italia bezalako herrialdeentzat.\nEz du esan nahi EBk ezin badu ekonomia berreraikitzeko funts bati buruzko akordiorik lortu, EB erori egingo denik, baizik eta «Batasuna» gero eta teorikoagoa izango dela benetakoa baino.\nCOVID-19ren agerraldiak Europako proiektuaren tentsio eta kontraesanak agerian utzi ditu. Krisialdi batean, Europako herritarrek beren gobernu nazionalei begiratzen diete salbatzeko, eta beren gobernu nazionalek egoera horretan gutxi kezkatzen dira Europaren lankidetzaz edo Europako erakundeez. Birusak erronka existentzial bihurtu ditu EBren barruko tentsio larriak. Horrek ez du esan nahi EBk ezin badu ekonomia berreraikitzeko funts bati buruzko akordiorik lortu, EB erori egingo denik, baizik eta «Batasuna» gero eta teorikoagoa izango dela benetakoa baino.


BIDEOA | RayHaber\nHaydarpaşa tren geltokiaren barruan lehenengo aldiz; 2010-en, Haydarpaşa tren geltokiko zaharberritze lanak, teilatuan sute bat izan eta kalte handiak izan zituena, neurri handi batean amaitu dira. TRT lehen aldiz geltokiaren eraikinaren azken egoera [Gehiago ...]\nTesla auto elektriko estatubatuarrak joan den astean aurkeztu zuen Cybertruck jasotzaileen eredu berria. Ibilgailuaren diseinua, aurkezpena egiterakoan beira apurtu zen lehen eguneko agenda. Honetaz gain, [Gehiago ...]\nAstearte goizean Istanbulgo aireportuan negozioak egiteko hegazkinek, airean bira luzeak egin zituzten. Atzerapena izan arren, hegazkin guztiak aireportuan lehorreratu ziren. AirportHaber-k aipatu du [Gehiago ...]\nVarank Flies ministroa etxeko aire beroaren lehen globoarekin; Nevsehir-ek, Industria eta Teknologia ministroak, Nevsehir-ek ekoiztu zuen Cappadociako zeru gainean. Varank ministroa, eskualdean jarduten duena [Gehiago ...]


JESUSEK IDEKI BIDEA | François Dardans dohatsuaren parrokia\nJESUSEK IDEKI BIDEA\nKristau betetzaile anitzek «eginbide» edo «obligazio» huts bezala hartzen du bere fedea. Badu onartu «beharreko» sineskizun-multzo bat, nahiz ez duen ezaguna beraien mamia eta ez dakien bere bizitzarako zer probetxu duten; badu bete «beharreko» lege-kode bat ere, nahiz ez duen ongi ulertzen Jainkoaren izenean eman hainbat eskakizun; baditu, azkenik, «bete beharreko» jarduera erlijioso batzuk, ohikeriaz beteko baditu ere.\nFedea horrela ulertu eta horrela bizitzeak kristau-mota aspergarri bat sortzen du, Jainkoaren desiorik gabea eta sormenik gabea eta bere fedea kutsatzeko grinarik ez duena. Aski du «betetzea». Erlijione hau, bistan da, ez da batere erakarle; jasaiteko zail den zama bihurtzen da; alergia sortzen dio jende anitzeri. Ez zebilen desbideraturik Simone Weil (filosofoa) idatzi zuenean: «Jainkoarekin topo egiteko gogoa falta denean, han ez da fededunik, baizik eta Jainkoarengana beldurrez edo probetxu bila jotzen duen jendearen karikatura pobre bat bakarrik».\nLehen kristau-elkarteetan beste molde batean bizi zuten sinesmena. Kristau-fedea ez zuten hartzen «sistema erlijioso» bat bezala. «Bide» deitzen zioten eta biderik egokientzat proposatzen zuten esperantzaz eta bizitzari zentzu bat emanez bizitzeko. Erraiten da «bide berri eta bizi» bat dela, «Jesusek guretzat abian jarria», bide bat zeinetan barna «begiak haren baitan finko jarririk» (Hebrearrei 10,20; 12,2) ibiltzen baikira.\nArras garrantzizkoa da kontuan hartzea fedea ibilbide edo ibilaldi bat dela eta ez sistema erlijioso bat. Eta, bistan da, ibilaldi batean denetik izaiten da: ibilaldi gozagarria eta bilaketa-unea, gainditu beharreko probak eta gibelaldiak, hartu beharreko erabakiak, duda- mudak eta galdekizunak. Den-dena da bideko gorabehera: baita duda-mudak ere, anitzetan zirikagarriago izan daitezkeenak ohikeriaz eta lelo-lelo bizi izan hainbat ziurtasun eta segurtasun baino.\nBakotxak bere ibilaldia egin behar izaiten du. Norbera izan ohi da bere bizitzako «abenturaren» erantzule. Bakotxak bere erritmoa izaiten du. Ez da deusetan behartu beharrik. Kristau-bidean etapak eta etapak izaiten dira: jendeak une eta egoera desberdinak bizi ditzake. Inporta duena «bide egitea» da, gelditu gabe, entzutea denei egiten zaigun deia: molde duinagoan eta zoriontsuagoan bizitzekoa. Hau izan daiteke molderik hoberena «Jaunaren bidea prestatzeko».


Aintzane Usandizagaren testua “Sinadurak” atalean: “Barreen inbentarioa” | Hitzen uberan\n← Komikiak Durangoko Azokan\n“ZUbi” deialdira aurkezteko azken egunak →\nAintzane Usandizagaren laugarren iritzi artikulua irakurri dezakezue “Sinadurak” atalean: “Barreen inbentarioa”.\nBarrea ez da kode zehatz bat; sinpleegia da alaitasuna adierazteko zarata edo irudi soil gisa ulertzea. Barrea barne erreakzioa da: tentsioa urratzeko; besteekin bat egiteko; norbera ezkutatzeko, nabarmentzeko. Barrea ironikoa izan daiteke, gardena, ustekabekoa, urduria, deskiziatua, subertsiboa… Karkaila soilak bakartu zaitzake taldetik beste inork ulertzen ez duenean…